MUHYIDDIN TERUS TERCEMAR, LANGSUNG TIDAK BOLEH DIBANGGAKAN

Pembuangan Speaker Parlimen yang tidak pernah berlaku dalam sejarah negara dan kemudian disusuli dengan perlantikan Speaker baru yang tidak mengikut peraturan merupakan satu lagi titik hitam dalam era kerajaan tebuk atap pimpinan Muhyiddin Yassin.
Hakikatnya, oleh kerana Mohamad Ariff Md Yusoff belum habis tempoh perkhidmatan sejak dilantik pada 2018 lalu dan beliau pula telah menjalankan tugasnya dengan cemerlang, tiada alasan kewajaran untuk Muhyiddin mengemukakan usul membuangnya.
Lihat bagaimana PH tidak membuang Speaker Dewan Negara, SA Vigneswaran yang dilantik BN apabila ia berjaya menjadi kerajaan pada 2018 dahulu.
Harus difahami kedudukan Speaker Parlimen atau Speaker Dewan Negara bukan macam ketua kampung yang perlu ditukar apabila kerajaan bertukar tangan.
Lebih-lebih lagi kerana pertukaran kerajaan bukan melalui pilihanraya, menukar Speaker hanya mencemarkan sistem demokrasi yang kita amalkan.
Seharusnya perkhidmatan Mohamad Ariff perlu dikekalkan sehingga tamat tempohnya jika benar Muhyiddin seorang pemimpin yang benar-benar adil, berjiwa besar dan memikirkan kepentingan negara.
Tetapi, sebagaimana yang kita perhatikan, Muhyiddin tiada kekuatan moral untuk memimpin negara ini dengan jiwa besar dan hati yang murni.
Beliau hanya memikirkan kedudukannya walaupun dengan cara yang tidak sewajarnya dan menggadai segala-galanya.
Beliau bagaimanapun dimalukan apabila hanya memperolehi sokongan 111-109 iaitu kelebihan dua undi saja berhubung pertukaran Speaker itu.
Ini jelas menunjukkan Muhyiddin tidak mempunyai majoriti yang mantap dalam kerajaannya, itu pun setelah melonggokkan mereka dengan habuan jawatan serta kedudukan yang menghakis sumber kewangan negara.
Sejak hampir lima bulan menjadi Perdana Menteri, yang kita nampak hanya wang keluar yang dibelanjakannya saja, sedangkan usaha memulihkan ekonomi dan membawa pelaburan masuk langsung tidak kelihatan.
Apakah semua ini belum cukup untuk menyedarkan Muhyiddin bahawa beliau tiada kekuatan sama sekali?
Selepas Mohamad Ariff berjaya dibuang sebagai Speaker, perlantikan Azhar Azizan Harun sebagai penggantinya pula seharusnya perlu melalui usul dan undian bersetuju atau tidak di kalangan Ahli-Ahli Parlimen terhadap pemilihannya.
Bagaimanapun, dengan alasan hanya namanya saja yang ada dicalonkan sebagai Speaker, Azhar terus ditabalkan untuk jawatan tersebut.
Ini adalah proses yang tidak betul. Memang pihak pembangkang tidak ada mengemukakan nama lain untuk dinamakan sebagai Speaker kerana mereka sebelum itu mempertahankan kedudukan Mohamad Ariff.
Tentulah tidak masuk akal untuk pembangkang mengemukakan nama lain sedangkan mereka mempertahankan Mohamad Ariff sebagai Speaker.
Dalam hal ini, oleh kerana Mohamad Ariff dibuang melalui undian, maka seharusnya perlantikan Azhar juga mesti dilakukan melalui undian setuju atau tidak di kalangan Ahli-Ahli Parlimen?
Kenapa ia tidak dilakukan?
Sebabnya tidak lain adalah kerana kerajaan tidak yakin Azhar akan mendapat undi yang mencukupi setelah melihat undian membuang Mohamad Ariff sebelum ini hanya mendapat 111-109 saja
Berdasarkan latar belakang Azhar yang liberal dan beberapa tulisannya menentang hudud serta mempertikai hukum, jika diadakan undian, besar kemungkinan beliau tidak mampu memenangi undian.
Jika tidak menang, bagaimana kedudukan kerajaan sedangkan Mohamad Ariff sudah pun diundi untuk dibuang?
Sudah tentunya akhirnya kerajaan akan berada dalam ketidaktentuan dan dilema yang berpanjangan.
Lantaran bimbang kemungkinan itulah menyebabkan Azhar terus ditabalkan sebagai Speaker tanpa sebarang undian dan tidak mengikut peraturan.
Sebaik dilantik dan menjalankan tugasnya, tugas pertama Azhar ialah menghalau keluar Khalid Samad daripada Parlimen dan kemudian mengeluarkan kenyataan beliau tiada kuasa untuk mendahulukan usul undi tidak percaya terhadap Muhyiddin.
Akhirnya difahami sepenuhya perlantikan Azhar hanyalah untuk menjaga kepentingan politik Muhyiddin semata-mata, walaupun ia menjadikan kedudukan Perdana Menteri terus tercalar dan tercemar.
Menjadi kerajaan dengan cara yang tercemar, mengurus kerajaan banyak melakukan kerja-kerja tercemar dan mempertahankan kerajaan dengan melantik Speaker juga dengan cara yang tercemar.
Di mana kita boleh berbangga dengan Muhyiddin?
(Shahbudindotcom 15/07/2020)

0

0

votes
Article Rating
Kongsikan artikel ini


KENAPA TIADA SESIAPA, TERMASUK MUKHRIZ, TAMPIL MEMBELA MAHATHIR DALAM PARLIMEN?

Menyaksikan Sidang Parlimen baru-baru ini di mana berlaku perdebatan dalam sessi perbahasan antara Tun Mahathir Mohamad dengan beberapa Ahli Parlimen UMNO yang jelas dapat dilihat perlakuan mereka yang agak sedikit keterlaluan, ramai yang menzahirkan rasa kasihan terhadap bekas Perdana Menteri itu.
Ramai yang mengatakan sebagai bekas Perdana Menteri bertaraf negarawan, Tun Mahathir tidak sepatutnya dilayan seperti dibuli sebegitu rupa.
Sekurang-kurangnya, kata mereka, mesti ada rasa hormat terhadap beliau dan Ahli-Ahli Parlimen UMNO tidak sepatutnya terjerit-jerit seperti mereka bercakap dengan rakan yang sebaya usia dengan mereka.
Janganlah mentang-mentang beliau bukan lagi Perdana Menteri, berbeza pula pendirian politik, lalu dilayan sebegitu rupa, walhal beberapa Ahli Parlimen yang lantang dan terjerit-jerit itu hanya banyak berdiam diri di dalam Parlimen sebelum ini?
Apakah sekarang mereka berani berbuat bising kerana UMNO sudah menjadi kerajaan semula, walaupun kes mahkamah sebahagian Ahli-Ahli Parlimen itu masih lagi berjalan?
Antara Ahli Parlimen yang terbabit dalam perdebatan dengan Tun Mahathir dalam sessi perbahasan baru-baru ini ialah Shahidan Kassim, Azeez Rahim dan Bung Mokhtar Radin.
Wujud perbezaan pandangan dalam hal ini di mana sementara ramai yang menzahirkan rasa kasihan dan simpati, yang lain pula mengatakan tiada mana-mana Ahli Parlimen mempunyai keistimewaan tertentu berbanding rakan mereka yang lain.
Ahli Parlimen Padang Rengas, Nazri Aziz berkata, semua Ahli Parlimen mesti sedia dikritik ketika sessi perbahasan.
“Kita kena ingat, walaupun kita orang besar ke atau orang berjasa ke tetapi kalau kita bersetuju untuk masuk dalam gelanggang, macam pepatah Melayu yang berbunyi, kalau takut dilambung ombak jangan berumah di tepi pantai.
“Jadi tidak ada dua peraturan dalam dewan, semuanya akan dilayan serupa sahaja, kalau bangun berucap dan kena lanyak berterusan, itu kena terima sebab tidak ada siapa paksa seseorang itu jadi Ahli Parlimen,” ujarnya.
Bagi yang kasihan itu, mereka turut menyalahkan keluarga Tun Mahathir dan Ahli-Ahli Parlimen blok bebas yang ada bersama bekas Perdana Menteri itu yang dilihat tidak langsung memainkan peranan untuk membela negarawan tersebut.
Memandangkan perjalanan politik Tun Mahathir sudah di penghujung, tidak kurang berpandangan ahli keluarga, terutama anak-anaknya sepatutnya memberi nasihat kepada bapa mereka agar sama ada bersara terus atau mengambil langkah yang membolehkan dirinya sentiasa dihormati oleh kawan dan lawan.
Dan kalau pun beliau mahu terus berjuang, pihak yang bersamanya harus menyediakan benteng pertahanan yang ampuh untuknya lebih selesa bertempur.
Ini tidak, Tun Mahathir seolah-olah bersendirian berjuang dan mempertahankan dirinya, sedangkan ketika berjawatan dulu begitu ramai yang berkeliling dan mendapat nikmat daripada jawatan yang disandangnya.
Lebih buruk, ada yang mengatakan, di dalam blok bebas itu terdapat anak Tun Mahathir sendiri iaitu Mukhriz yang sepatutnya tidak berdiam diri atau membiarkan saja penghinaan oleh Ahli-Ahli Parlimen UMNO terhadap bapanya.
Apakah Mukhriz tiada perasaan sensitif terhadap apa yang berlaku kepada bapanya? Soal mereka.
Lebih-lebih lagi, tambah mereka, Tun Mahathir dalam sejarah perjalanan politiknya begitu menyayangi Mukhriz dan sedia berbalah dengan Tun Abdullah Badawi, Najib Razak dan kini Muhyiddin Yassin hanya semata-mata melihat kemaraan anaknya dalam politik cuba dihalang oleh mereka itu.
Lagi pun, kata mereka lagi, bukankah panggilan manja untuk Mukhriz adalah Boboi yang menggambarkan watak seorang anak lelaki yang sedia berbuat apa saja untuk membela seorang bapa?
Tetapi, kenapa beliau tidak melakukannya?
Adakah Mukhriz lebih sesuai dipanggil dengan gelaran Gegirl pula selepas ini?
(Shahbudindotcom 16/07/2020)

0

0

votes
Article Rating
Kongsikan artikel ini


PILIHANRAYA MENGEJUT, MAMPUKAH MUHYIDDIN MENGELAKNYA?

Melihat ketidaktentuan dalam politik negara dan kedudukan Muhyiddin Yassin yang terus dipertikaikan, mengadakan pilihanraya semula adalah penyelesaian terbaik yang dipersetujui oleh hampir banyak pihak.
Hanya dengan mengadakan pilihanraya semula saja barulah kesahihan kerajaan dan kedudukan Perdana Menteri tidak lagi menjadi pertikaian.
Berbanding sekarang, cemuhan bahawa PN adalah kerajaan pintu belakang tidak dapat dielakkan kerana yang menang dan yang ditolak rakyat telah bercampur atas nama pengkhianatan di satu pihak dan mereka yang tidak tahan bergelar pembangkang di satu pihak yang lain.
Keadaan ini jelas meremehkan mandat rakyat yang memberi hak kepada PH sebagai pemenang PRU14 untuk mentadbir negara ini selama lima tahun sehingga 2023 akan datang.
Rakyat tidak pernah memberi hak kepada yang kalah untuk menjadi kerajaan dan jika keadaan ini dibenarkan terus berlaku, pilihanraya setiap lima tahun sudah tidak bermakna lagi.
Lebih buruk lagi, setelah hampir lima bulan membentuk kerajaan, usul menukar Speaker Parlimen yang dibawa sendiri oleh Muhyiddin hanya mampu mencapai kadar kemenangan 111-109 undi saja.
Ini jelas menunjukkan kerajaan PN yang dipimpin oleh Muhyiddin semakin lemah berbanding ketika beliau mengangkat sumpah pada 1 Mac dulu.
Sebab itu, perlantikan Speaker baru tidak dilakukan melalui undian selepas saja agenda membuang Speaker lama berjaya dilaksanakan.
Melalui kejayaan menukar Speaker itu, sudah tentu usul undi tidak percaya terhadap Muhyiddin akan terus tergantung di awang-awangan tanpa dibenar untuk dibentangkan.
Jika undi tidak percaya dibenar untuk dibentangkan, tidak mustahil Muhyiddin boleh dikalahkan kerana berbanding untuk membuang Speaker, sebenarnya lebih ramai Ahli Parlimen mahu menyingkirkan Perdana Menteri.
Dengan menyingkirkan Muhyiddin, bukan saja mungkin ada Perdana Menteri baru bakal dilantik, malah tidak mustahil pilihanraya semula terpaksa diadakan.
Terutama kepada mereka yang mahukan pilihanraya semula, mengundi menolak Muhyiddin adalah salah satu caranya.
Bermakna, kemeriahan menolak Muhyiddin sebagai Perdana Menteri lebih membawa keseronokan berbanding mengundi membuang Mohamad Ariff sebagai Speaker.
Namun begitu, dengan usul membuang Speaker lama telah berjaya dan agenda melantik Speaker baru juga telah terlaksana, selagi usul tidak percaya terhadap Muhyiddin tidak dibentangkan, selagi itulah beliau akan menghadapi ketidaktentuan dan usaha menggugat kedudukannya akan berterusan.
Bila-bila masa komplot baru atau pengumpulan SD yang lain boleh muncul semula.
Seiring dengannya, keadaan itu akan menyebabkan negara terus tidak stabil, ekonomi tidak berkembang dan rakyat diletakkan di kedudukan kurang penting berbanding harga Ahli-Ahli Parlimen yang makin meningkat tinggi.
Akibatnya, lagi lama masa berlalu, kepercayaan rakyat kepada kerajaan tambah berkurangan.
Di waktu yang sama, pihak-pihak yang berkepentingan dalam kerajaan tidak berdaftar PN pula akan meningkatkan lagi tekanan mereka kepada Muhyiddin, terutama mereka yang ada kes mahkamah yang sedang dibicarakan.
Antara memenuhi kehendak mereka dengan tekanan pembangkang yang mahu keadilan ditegakkan, khusus dalam kes-kes yang jelas dan mudah, di mana Muhyiddin akhirnya?
Mampukah beliau menahan tekanan dan mengelak daripada mengadakan pilihanraya semula secara mengejut?
(Shahbudindotcom 16/07/2020)

0

0

votes
Article Rating
Kongsikan artikel ini


MUHYIDDIN MENANG TANPA BERTANDING ATAU MENANG TAKUT BERTANDING?

Perdana Menteri, Muhyiddin Yassin secara tidak rasmi menang tanpa bertanding bagi mengekalkan jawatan Presiden Bersatu.
Ini berikutan beliau merupakan calon tunggal bagi jawatan itu pada pemilihan parti bulan depan selepas Mukhriz Mahathir yang sepatutnya mencabar beliau telah dipecat daripada Bersatu.
Turut menang tanpa bertanding adalah Menteri Besar Perak, Ahmad Faizal Azumu yang juga menjadi calon tunggal jawatan Timbalan Presiden Bersatu.
Pencabar yang sepatutnya bagi kerusi nombor nombor dua itu, Marzuki Yahya juga dipecat daripada Bersatu.
Selain Mukhriz dan Marzuki, semua penentang Muhyiddin termasuk Pengerusi Bersatu, Tun Mahathir Mohamad, Ketua Pemuda, Syed Saddiq Syed Abdul Rahman, Dr. Mazlee Malik dan Amiruddin Hamzah turut dipecat daripada Bersatu.
Semakan di laman sesawang rasmi Jawatankuasa Pemilihan Parti (JPP) Bersatu menyatakan kedua-dua jawatan tertinggi parti itu masing-masing hanya mempunyai seorang calon saja.
Pengerusi JPP Bersatu, Syed Hamid Albar ketika dihubungi Bernama berkata, pengumuman secara rasmi mengenai perkara itu akan dibuat selepas kesemua Bahagian Bersatu selesai mengadakan mesyuaratnya yang dijangka Ogos ini.
“Secara rasmi tiada calon lain bagi jawatan Presiden dan Timbalan Presiden kerana pencalonan sudah ditutup, namun pengumuman rasmi hanya akan dibuat selepas selesai mesyuarat bahagian-bahagian,” katanya.
Ehhhh…yang sebetulnya Muhyiddin dan Ahmad Faizal atau Peja ini menang tanpa bertanding atau menang kerana takut bertanding?
(Shahbudindotcom 17/07/2020)

0

0

votes
Article Rating
Kongsikan artikel ini


TANGISAN DALAM SENYUMAN – NORMA BARU?

Tamrin Tun Ghafar
Jumaat – 17/07/2020
( 1 – 28 )
1. Bagi mereka yang mungkin terlupa atau tidak pasti, kesemua Negara Komanwel iaitu Negara yang pernah dijajah dan di perintah British seperti Negara kita MENGAMALKAN Sistem Parlimen ala Wesminster, Great Britain.
2. Pengaruh Penjajah British begitu tebal sehingga Sultan Sir Ibrahim, moyang Sultan Johor sekarang MAHUKAN Persekutuan Tanah Melayu ketika itu TERUS dijajah dan diperintah oleh British; lihat sahaja pakaian rasmi mereka yang ala Barat sehingga kini, ia TIDAK LANGSUNG mencerminkan pakaian tradisi Melayu seperti Sultan-Sultan yang lain.
3. Dek sebab ‘Sistem Parlimen Wesminster’ inilah UMNO pernah diserang, dikutuk dan yang dahsyat sekali diKAFIRKAN oleh PAS menerusi ucapan berapi Hadi pada 7hb April 1981 di Kampong Bonggol Paradong , Kuala Terengganu.
4. Bermula dari AMANAT HADI AWANG itulah, PAS mula terjerumus dengan sikap BERDOLAK DALIK dan BERBOHONG seolah – olah mereka tidak pernah melakukan sebarang kesilapan atau kesalahan; justeru sehingga saat ini Hadi tidak pernah menarik balik tuduhan liar dan jahatnya terhadap UMNO apatah lagi meminta maaf secara terbuka.
5. Mereka terus MENIKUS dengan harapan UMNO akan terlupa atau melupakan atau memaafkan saja PAS terhadap AMANAT tersebut.
6. Perangai mereka tak ubah seperti
‘Burung Kasawari
Menyembunyikan
Kepala Dalam
Tanah’.
7. PAS khususnya pemimpin – pemimpin mereka terus memperalat Agama bagi mendapat sokongan dan menguatkan kedudukan.
8. Jubah dan Serban mereka adalah ‘perisai’ terbaik bagi menonjolkan imaj kealiman yang boleh dipercayai; sesiapa saja Ahli yang tidak sehaluan atau berani mempersoalkan tindak tanduk pemimpin, akan di serang dan dikutuk habis – habisan.
9. Sejak ‘berjinak dan berfoya’ dengan musuh tradisi mereka, UMNO apatah lagi kini berada didalam KERAJAAN PINTU BELAKANG atau bak kata Hadi KERAJAAN TEBUK ATAP , isu Menjadikan Malaysia Negara Islam , Penyalahangunaan Kuasa dan Rasuah, Hudud dan RUU355 , LGBT, Pesta Arak Oktoberfest dan Seruan Penutupan Kilang – Kilang Arak dan Kedai – Kedai Menjual Arak dan Judi TERMASUK Kasino Genting Highland TIDAK LAGI MERUPAKAN AGENDA PERJUANGAN PAS – mulut mereka TERKUNCI seolah – olah sudah disumbat dengan ‘dedak’ oleh UMNO dan Muhyiddin.
10. Satu lagi contoh , apabila Presiden MCA sebuah parti komponan BN yang HANYA MEMPUNYAI 2 orang MP dan seorang SAJA wakil dalam Kabinet memberi amaran agar isu menjadikan Negara ini sebagai Negara Islam TIDAK DIBANGKITKAN LAGI , PAS yang mempunyai 18 Ahli Parlimen dan 3 orang Menteri tiba – tiba sahaja LIDAH MEREKA TERKELU TIDAK BERKATA – KATA – bak kata anak – anak muda zaman sekarang , mereka KECUT dan TIDAK ADA ‘TELOQ’.
11. Asalkan dapat jawatan dan boleh mengekalkannya dan mendapat imbuhan lumayan , pemimpin – pemimpin mereka sanggup berbuat apa sahaja termasuk MENJILAT LUDAH DAN KAHAK MEREKA SENDIRI.
12. Oleh kerana TAKUT tidak dapat cium pintu Syurga, Ahli – Ahli PAS TERPAKSA TERUS MEMUJA , MEMUJI , dan TIDAK BERANI menyoal apatah lagi mengkritik pemimpin mereka yang digambarkan sebagai Ulamak Perwaris Nabi yang Suci dan Maksum.
13. Tidak keterlaluan apabila satu kwtika dahulu Ahmad Said, Menteri Besar Terengganu menyifatkan PAS sebagai Parti Amalan Sesat dan kini ada pula yang melabelkan PAS, Parti Angkut Sampah.
14. ‘Sudah Terang
Lagi Bersuluh’
apabila pada hari Isnin 13hb Julai 2020 lepas kesemua 18 Ahli Parlimen PAS menyokong pemecatan Tan Sri Mohamad Ariff Md Yusoff dari jawatan Speaker Dewan Rakyat.
15. Salah seorang ‘lebai’ PAS cuba menunjukkan ‘kepintaran’ menyokong tindakan tersebut dan menyokong Speaker baru.
16. Sudahkah Hadi dan 17 Ahli Parlimen PAS MENGKAJI terlebih dahulu ‘manusia’ yang disokong sebagai Speaker sedangkan PENDIRIAN Azhar terlalu jelas BERTENTANGAN dengan Dasar PAS dan Islam, atau demi kepentingan diri dan jawatan mereka TIDAK PEDULI itu semua?
17. Mengikut Tan Sri Ariff penyingkiran beliau TANPA SEBAB TERTENTU ATAU TANPA ALASAN LOGIK sebagai Speaker TIDAK PERNAH BERLAKU sejak ‘Sistem Parlimen ala Wesminster’ itu diperkenalkan 800 tahun dahulu.
18. Pemecatan Speaker hanya berlaku sekali sahaja dalam sejarah apabila dalam tahun 1990 Speaker Dewan Rakyat Trinidad di dapati melakukan rasuah.
19. Dari segi CONVENTION atau AMALAN yang digunapakai pemecatan Speaker Dewan dilakukan atas sebab – sebab berikut :
i. Mati
ii. Berhenti
iii. Gila
iv. Melanggar
undang – undang
seperti rasuah.
20. Kerajaan BERHAK menukar Speaker ASALKAN ianya BERPANDU kepada Aturan dan Peraturan Parlimen.
21. Difahamkan perlantikan Azhar sebagai Speaker baru TIDAK mengikut Aturan dan Peraturan Mesyuarat.
22. Oleh kerana perkara ini TERLALU PENTING dan SERIUS maka dicadangkan Ahli – Ahli Parlimen yang TIDAK BERSETUJU mendapatkan PERINTAH MAHKAMAH sama ada perlantikan itu menepati kehendak Aturan dan Peraturan Mesyuarat Parlimen.
23. Walaupun ‘menang’ namun keputusan pengundian tersebut 111 dari 222 dengan 2 berkecuali dan Pembangkang pula mendapat 109, yang sebenarnya ‘kemenangan’ yang AMAT MEMALUKAN kepada Muhyiddin.
24. Lazimnya sesorang Perdana Menteri selepas 4 bulan berkuasa dan ditokok pula dengan 72 orang yang dilantik sebagai Menteri, Timbalan dan hampir kesemuanya pula dilantik sebagai Pengerusi GLC dengan imbuhan yang lumayan sepatutnya jumlah sokongan bertambah BUKAN berkurangan.
25. ‘Kemenangan’ yang didapati itu sebenarnya ia lebih kepada ‘TANGISAN DALAM SENYUMAN’.
26. Berdasarkan kepada sokongan yang AMAT TIPIS SEKALI yang beliau perolehi mungkin LEBIH SEMPURNA jika Yang Di Pertuan Agong MENGKAJI SEMULA sama ada Baginda telah dipersembahkan oleh Muhyiddin jumlah sokongan yang sebenar atau sebaliknya.
27. Dalam situasi begini ditambah pula KESIHATAN yang tak begitu baik, Muhyiddin HANYA ada 2 pilihan :
i. Tingkatkan berdoa agar dipanjangkan umur dan dipulihkan penyakit BARAH yang sedang dialami, atau
ii. Berundur dengan cara TERHORMAT; lagi pun hajat dan cita – cita beliau selama ini untuk menjadi Perdana Menteri sudah pun tertulis dalam sejarah; ini adalah NORMA BARU atau NEW NORMAL yang selalu disebut.
28. PISAU DI TANGAN ANDA , LAKUKAN YANG TERBAIK SEBELUM NASI MENJADI BUBUR.
Wassalam
Terima Kasih.

0

0

votes
Article Rating
Kongsikan artikel ini


28 JULAI – NAJIB BERSALAH ATAU DIBEBASKAN?

Seperti mana kita semua sedia maklum, keputusan sama ada Najib Razak disabitkan bersalah atau dibebaskan daripada tuduhan pecah amanah, salah guna kedudukan dan pengubahan wang haram dana RM42 juta milik SRC International Sdn Bhd, akan diketahui pada 28 Julai ini.
Hakim Mahkamah Tinggi, Mohd Nazlan Mohd Ghazali menetapkan tarikh tersebut pada 5 Jun lalu selepas kedua-dua pihak menutup hujahan masing-masing di akhir kes pembelaan.
Ini bermakna, daripada sekarang ada 10 hari lagi sebelum ketibaan tarikh 28 Julai itu.
Menjadi penantian ialah apakah nasib yang bakal diterima Najib – didapati bersalah atau dibebaskan?
Memandangkan hukuman yang bakal diterima Najib akan menjadi penentu kepada pelbagai perkara dalam politik negara, khususnya berkaitan sokongan UMNO selepas itu terhadap Muhyiddin Yassin, kedudukan PN dan berbagai lagi, selain kepada masa depan bekas Perdana Menteri itu sendiri, tarikh 28 Julai ini adalah penting untuk diberikan perhatian.
Selain itu, ini juga adalah kes pertama seorang bekas Perdana Menteri dihadapkan ke mahkamah.
Untuk itu, tidak menghairankan para penyokong Najib ketika ini sudah mula menggerakkan hebahan mengenai Solat Hajat Perdana untuk memohon pertolongan Tuhan agar keputusan mahkamah pada hari tersebut memihak kepada Ahli Parlimen Pekan itu.
Di media sosial sudah bertebaran poster-poster yang menyeru agar solat hajat diadakan di seluruh negara pada malam 27 Julai itu nanti.
Tentunya tidak terkecuali Najib sendiri dipercayai akan mengadakan majlis solat hajat di kediamannya pada malam tersebut atau mungkin beliau akan turun ke masjid tertentu untuk bersama para penyokongnya.
Pokoknya, tarikh 28 Julai ini bukan tarikh biasa-biasa yang boleh kita tidak mengendahkannya.
Sama ada Najib didapati bersalah atau dibebaskan, gelora politik negara dijangka akan tambah menggelegak selepas tarikh tersebut.
(Shahbudindotcom 18/07/2020)

0

0

votes
Article Rating
Kongsikan artikel ini


AZMIN MENINGGAL DI GOMBAK, AWAL2 DITOLAK UMNO DAN PAS?

Menteri MITI, Azmin Ali yang merupakan Ahli Parlimen Gombak nampaknya awal-awal lagi sudah ditolak oleh UMNO dan Pas untuk terus bertanding di kawasan tersebut.
Kata UMNO dan Pas, walaupun Azmin berada bersama kedua-dua parti itu dalam kerajaan PN, tetapi di Gombak hanya ada Muafakat Nasional saja.
Ini bermakna, Azmin yang tidak berparti sekarang berada dalam keadaan sukar untuk mengekalkan kerusi Gombak yang sebelum ini dimenanginya atas tiket PKR.
Tanpa UMNO dan Pas setuju memberi laluan, malah salah satu daripada parti itu akan meletakkan calonnya di Gombak, manakala PH juga pasti akan bertanding sama di situ, Azmin hampir tiada peluang lagi mengekalkan kedudukannya di kerusi itu.
Bakal meninggalkah Azmin?
Salah satu sebab mengapa Azmin Ali diketepikan adalah kerana beliau didakwa cuba membelakangkan UMNO dan PAS di Selangor dengan tidak melibatkan mereka dalam mesyuarat penyelarasan pembangunan peringkat daerah dan negeri itu.
Kritikan itu disuarakan oleh Yang di-Pertua PAS dan Ketua UMNO Bahagian Gombak sendiri.
Yang di-Pertua PAS Gombak, Salehuddin Mohd Nasir berkata, tindakan Azmin itu seolah-olah terdapat usaha untuk mengetepikan Muafakat Nasional di Selangor.
“Saya perasan ada gerakan yang halus dan saya pun tidak tahu Azmin ini parti apa dan dia bergerak untuk parti apa,” katanya.
Salehuddin seterusnya berkata, keputusan PAS Gombak tidak ingin bekerjasama dengan Azmin itu telah dimaklumkan kepada Setiausaha Politiknya, Hilman Idham.
“PAS kawasan Gombak telah bermesyuarat dan memutuskan serta memaklumkan kepada Hilman bahawa kami hanya akan bekerjasama secara politik dengan UMNO Gombak saja atas nama Muafakat Nasional,” tambah beliau lagi.
Ketua Umno Gombak, Megat Zulkarnain Omardin pula berkata, tindakan Azmin sebagai pelik dan menyifatkannya sebagai keliru sama ada bersama Perikatan Nasional (PN) atau masih dengan PH.
“Apabila Azmin dilantik sebagai Pengerusi Majlis Tindakan Pembangunan Negeri (MTPNg) Selangor, beliau seorang saja buat benda pelik.
“Pengerusi MTPNg di tiga negeri… Pulau Pinang, Negeri Sembilan dan Sabah panggil Ahli Parlimen dan Adun PN untuk mesyuarat tetapi Azmin tak panggil langsung wakil PN
“Yang dipanggilnya adalah Menteri Besar Selangor Amirudin Shari daripada PH.
“Tetapi tidak apa, jika dia tidak akui PN di Selangor, kami juga tidak mahu berurusan dengan bekas ahli PKR itu di Gombak,” katanya dengan tegas.
Akhirnya, di mana Azmin akan bertanding nanti atau ke mana beliau akan membawa haluannya?
Kesian…walaupun seolah-olah berkedudukan nombor dua dalam kerajaan, malah tempat duduknya di Parlimen pun bersebelahan dengan Perdana Menteri, Muhyiddin Yassin tetapi nampaknya awal-awal lagi masa depannya telah digelapkan oleh UMNO dan Pas.
Apakah ini balasan atas pengkhianatannya selama ini?
(Shahbudindotcom 18/07/2020)

0

0

votes
Article Rating
Kongsikan artikel ini


GERAK98 AKAN SASAR DI MANA SAJA AZMIN BERTANDING

1. GERAK98 alu-alukan sikap dan kenyataan negatif beberapa parti utama di Gombak terhadap Mohamed Azmin Ali.
2. Namun, mengenali Azmin yang amat licik, penuh muslihat dan mampu lacurkan prinsip politik demi kuasa, kita tidak boleh leka dan ambil mudah perkembangan ini.
3. GERAK98 akan terus fokus mensasarkan serangan terhadap Azmin Ali malah akan mempertingkatkan gerakan dan tumpuan kami di Gombak.
4. Kita juga tidak menolak kemungkinan beliau beralih ke kawasan lain. Dimana saja kawasan pilihannya kami tetap akan bertempur dan bertarung habis2an menghadapinya.
Mohamad Ezam Mohd Nor
GERAK98
19 Julai 2020.

0

0

votes
Article Rating
Kongsikan artikel ini


JANGAN BERLENGAH LAGI, LEBIH BAIK MAHATHIR CEPAT2 TUBUH PARTI BARU

Dalam ucapannya di Program Jelajah Bersatu Blackout di Kedah Sabtu lalu, Tun Mahathir Mohamad dilaporkan berkata, sama ada beliau akan menubuhkan sebuah parti baru atau tidak hanya akan diputuskan selepas 7 Ogos depan.
7 Ogos adalah hari di mana mahkamah akan memberikan keputusan berhubung kesahihan kes pemecatan Tun Mahathir bersama beberapa pemimpin lain daripada Bersatu.
Menurut Tun Mahathir, jika kalah dalam kes mahkamah itu, beliau akan menubuhkan sebuah parti baru untuk meneruskan perjuangannya.
“Jika menang, saya akan ambil alih Bersatu dan usir Muhyiddin Yassin daripada Bersatu,” tambahnya lagi.
Bekas Perdana Menteri itu juga menegaskan, beliau tidak akan bekerjasama lagi dengan PH kerana gabungan itu masih mahukan Anwar Ibrahim sebagai Perdana Menteri.
“Saya memang tidak boleh bekerjasama dengan Anwar,” akuinya dengan berterus-terang.
Dengan kenyataan ini, pendirian politik Tun Mahathir adalah jelas dan tidak lagi sukar difahami iaitu beliau ingin terus menjatuhkan Muhyiddin serta tidak mahu bekerjasama lagi dengan Anwar dan PH.
Dalam waktu yang sama, oleh kerana di dalam PN ada Muhyiddin, Najib Razak dan UMNO yang juga dimusuhinya, pastilah beliau juga tidak akan bekerjasama dengan gabungan kerajaan itu.
Maka, pilihan yang tinggal hanyalah bersendirian untuk mencapai cita-citanya itu.
Tetapi, berjuang bersendirian tanpa parti juga adalah mustahil mampu memberikan hasil yang diingininya itu.
Mahu tidak mahu, menubuhkan parti baru adalah suatu keperluan dan tidak dapat dielakkan lagi bagi Tun Mahathir.
Dalam hal ini, Tun Mahathir sepatutnya tidak perlu menunggu sehingga 7 Ogos untuk memutuskan sama ada mahu menubuhkan sebuah parti lain atau pun tidak.
Beliau perlu menubuhkan parti baru itu sekarang juga atau mengambil alih mana-mana parti kecil yang tidak beroperasi untuk menunjukkan keseriusannya mahu menjatuhkan Muhyiddin dan menyaingi PH.
Ini kerana apa-apa keputusan mahkamah pada 7 Ogos nanti, ia pasti akan berlanjutan dengan proses rayuan dan akan memerlukan lebih banyak masa sebelum sesuatu yang muktamad ditetapkan.
Dalam waktu yang sama, para penyokongnya tentu akan terus berada dalam ketidaktentuan tanpa parti untuk meneruskan perjuangan.
Menubuh parti baru atau mengambil alih parti lain sebagai persediaan awal adalah lebih munasabah dan jika keputusan mahkamah memihak kepadanya, Tun Mahathir boleh saja menggabungkan parti itu dengan Bersatu yang berjaya diambil alihnya supaya perjuangannya menjadi lebih besar lagi.
Lagi pula, dengan ketidaktentuan sokongan yang dialami dalam kerajaan, selain tekanan daripada UMNO, adalah tidak mustahil Muhyiddin akan membubarkan Parlimen lebih awal daripada jangkaan.
Untuk menghadapi situasi itu, Tun Mahathir pasti perlukan sebuah parti sebagai wadah untuk bertanding dalam pilihanraya.
Lagi pula, dengan langkah menubuhkan parti, Tun Mahathir juga boleh mulai menarik ahli-ahli Bersatu yang masih menyokong perjuangannya untuk menyertai parti baru yang ditubuhkannya itu.
Jika misalnya berjaya menarik lebih separuh daripada ahli-ahli Bersatu yang ada sekarang untuk menyertai parti barunya, bermakna Tun Mahathir sudah berjaya menjatuhkan Muhyiddin sebelum pun PRU tiba.
Kepada Tun Mahathir, usah berlengah lagi dan jangan nanti, setelah Parlimen dibubarkan, baru tercari-cari parti dan logo untuk digunakan dalam pilihanraya.
(Shahbudindotcom 20/07/2020)

0

0

votes
Article Rating
Kongsikan artikel ini


KESIAN MAHATHIR, BELUM APA2 SUDAH DITOLAK WARISAN

Cadangan agar Parti Warisan Sabah (Warisan) dijadikan parti peringkat nasional sekiranya Tun Mahathir Mohamad menjadi ahlinya tidak pernah dibincangkan oleh pemimpin parti itu.
Menurut laporan FMT, seorang ahli kanan parti itu yang enggan dikenali berkata, cadangan membuka pintu Warisan kepada bekas Pengerusi Bersatu itu akan menyebabkan parti berkenaan menyimpang daripada perjuangannya untuk rakyat Sabah.
“Secara terus terang, itu hanya rancangan, belum ada keputusan dibuat.
“Warisan ialah parti berpangkalan di Sabah dan perjuangannya untuk penduduk negeri itu.
“Jika parti itu diluaskan ke peringkat nasional bermakna Warisan perlu merombak perjuangannya,” katanya.
Menurutnya lagi, rakyat Sabah menyokong Warisan semasa PRU14 lalu kerana parti itu ditubuhkan atas dasar orang Sabah untuk Sabah.
“Presidennya, Shafie Apdal sendiri meminta rakyatnya memutuskan apa yang mereka boleh lakukan untuk Sabah, bukan apa yang dapat dilakukan (kerajaan) Sabah untuk mereka,” katanya.
Semalam, Pengerusi Tetap Warisan, Liew Vui Keong berkata, parti itu tidak menghadapi masalah untuk menerima penyertaan Tun Mahathir sekiranya perlu.
Bagaimanapun katanya, jika perkara itu berlaku, perlembagaan parti tersebut perlu diubah terlebih dahulu.
“Presiden boleh memutuskan sama ada parti itu perlu menjadi parti nasional dan hanya Setiausaha Agung, Loretto Padua dapat memberikan jawapan berhubung keahliannya,” katanya.
Kesian Tun Mahathir, baru diura-urakan tetapi sudah pun ditolak penyertaannya.
Akhirnya, menubuhkan sebuah parti baru semakin tidak dapat dielakkan lagi bagi Tun Mahathir untuk meneruskan perjuangannya.
(Shahbudindotcom 20/07/2020)

0

0

votes
Article Rating
Kongsikan artikel ini


MAHATHIR DAN SETIAKAWAN

1. Tun Mahathir di dalam coretan blognya Chedet pada 17 Julai 2020 menyatakan bahawa apabila Bersatu meninggalkan PH kesemua ahli Jemaah Menteri hilang kedudukan Menteri masing-masing termasuk beliau sendiri sebagai Perdana Menteri.  Perletakan jawatannya hanyalah satu formaliti katanya.
2. Perkara yang sama diulangi oleh Tun Mahathir  di dalam ucapannya di Program Jelajah Bersatu Blackout di Kedah pada keesokan harinya di mana beliau menceritakan perihal bagaimana dirinya terpaksa meletakkan jawatan PM.
3. Soalnya benarkah Tun Mahathir tiada pilihan lain dan terpaksa meletakkan jawatan sebagai PM pada 24 Februari 2020 sekitar pukul 1 tengahari itu walaupun telah diminta oleh Dato’ Sri Anwar Ibrahim (DSAI), Dato’ Sri Wan Azizah (DSWA), Mat Sabu dan Lim Guan Eng di sebelah paginya agar tidak meletak jawatan?
4. Malahan Yang di Pertuan Agong (YDPA) sendiri pada pertemuan dengan Tun Mahathir pada petang 24 Februari 2020 meminta agar beliau tidak meletakkan jawatan sebagai PM.
5. Perkara 43(4) Perlembagaan Persekutuan menyebut bahawa jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaanya Parlimen dibubarkan oleh YDPA.
6. Jika disorot fakta yang berlaku hakikatnya Tun Mahathir bukan sahaja tidak hilang kepercayaan majoriti ahli Dewan Rakyat untuk beliau kekal sebagai PM malah Tun Mahathir telah memperolehi sokongan luar biasa untuk terus kekal sebagai PM dari kedua-dua blok kerajaan dan pembangkang pada tarikh 24 Februari 2020 tersebut. Pendek kata hampir kesemua ahli Dewan Rakyat seramai 222 orang mahukan beliau kekal sebagai PM pada tarikh tersebut.
7. Mesyuarat Majlis Presiden Pakatan Harapan pada 21 Februari 2020 yang ketika itu PH mempunyai lebih kurang 136 Ahli Parlimen memutuskan untuk Tun Mahathir kekal sebagai PM dan diberi kebebasan untuk menentukan sendiri tarikh untuk menyerahkan kuasa dan memberi laluan kepada Anwar sebagai PM ke-8.
8. Ini disusuli pula pada petang Ahad 23 Februari 2020, ketua-ketua parti UMNO, PAS, Warisan, GPS dan kumpulan Azmin telah pergi ke Istana Negara untuk menyerahkan Akuan Berkanun (Statutory Declaration atau SD) menyokong Tun Mahathir untuk kekal sebagai PM.
9. Jadi, di manakah terpaksanya Tun Mahathir meletak jawatan PM pada 24 Februari 2020 dengan menghantar surat kepada YDPA sekitar 1 petang tersebut.  Tan Sri Muhyiddin Yassin hanya mengisytiharkan Bersatu keluar dari gabungan PH lebih kurang sejam selepas Tun Mahathir meletakkan jawatan dan bukannya sebelum perletakan jawatan Tun sebagai PM dan Pengerusi Bersatu seperti yang dituduh oleh Tun Mahathir.
10. Isunya mengapakah Tun Mahathir dengan sokongan luar biasa hampir semua Ahli Parlimen berkeras untuk meletakkan jawatan PM walaupun diminta untuk tidak berbuat demikian oleh pemimpin-pemimpin PH dan YDPA sendiri.
11. Mungkinkan disebabkan Tun terlalu kecewa dengan rakan-rakannya di dalam Bersatu sehingga Tun sudah tidak berminat untuk menjadi Perdana Menteri lagi?
12. Atau mungkinkah Tun merasakan inilah saat terbaik untuk beliau melepaskan diri dari ikatan perjanjian PH dan seterusnya janji penyerahan kuasa kepada Anwar sebagai PM ke-8 seperti yang telah dimeterai sebelum PRU ke-14 sehingga mendapat mandat rakyat untuk dilaksanakan janji tersebut memandangkan hampir semua ahli Parlimen dari blok PH dan bukan PH menyokong Tun kekal sebagai PM? Sekiranya Tun Mahathir tidak meletakkan jawatan dan dengan kuasa yang luar biasa sebagai PM, hampir mustahil untuk Tan Sri Muhyiddin Yassin (TSMY) atau Azmin berani atau mampu untuk menggulingkan beliau dengan undi tidak percaya di Dewan Rakyat.
13. Di atas keyakinan itu jugalah Tun Mahathir menolak jemputan PH untuk berbincang berkenaan calon PM bagi sesi temuduga Ahli Parlimen PH dengan YDPA pada 26 Februari 2020.
14. Bukan setakat menolak jemputan PH tersebut, malah keyakinan Tun Mahathir terlalu tinggi pada 26 Februari 2020 sehingga berani menyuarakan hasrat beliau yang begitu memeranjatkan dan anti demokrasi untuk menubuhkan Kerajaan Perpaduan di mana menteri-menteri yang akan dipilihnya nanti tidak akan mewakili parti masing-masing sebaliknya atas kapasiti persendirian.  Dalam bahasa mudahnya, semua menteri-menteri nanti perlu tunduk hanya kepada arahan Tun Mahathir sebagai PM. Tun Mahathir juga pada 27 Februari 2020 secara sendiri mengumumkan untuk mengadakan persidangan khas Dewan Rakyat pada 2 Mac 2020 bagi menentukan calon yang mendapat majoriti untuk menjadi PM baharu.
15. Setelah pihak Istana Negara mengumumkan pada petang 29 Februari, 2020 bahawa YDPA, pada hemat baginda, merasakan Tan Sri Muhyiddin Yassin (TSMY) layak dilantik sebagai Perdana Menteri kerana mendapat kepercayaan majoriti ahli Dewan Rakyat barulah Tun Mahathir kemudiannya bergegas untuk berjumpa dengan PH bagi mendapatkan sokongan PH kepadanya sebagai calon PM. Malang buat Tun Mahathir, YDPA tidak berkenan untuk berjumpa beliau yang ingin menunjukkan bukti beliau mempunyai sokongan majoriti ahli Dewan Rakyat dan bukannya TSMY.
16. Tun Mahathir kemudiannya telah dibuang dari Besatu dan bersama 5 bekas ahli Parlimen Bersatu kini tidak mempunyai parti.  Walaupun keadaannya yang agak tersepit itu, Tun Mahathir berkeras agar PH yang mempunyai lebih 90 ahli Parlimen untuk memilihnya sebagai calon PM untuk tempoh 6 bulan.
17. Kini apabila PKR dan PH tetap memutuskan untuk menyokong  DSAI sebagai calon PM ke-9, Tun Mahathir mencipta berbagai dalih dan alasan tidak mahu menyokong DSAI sebaliknya menamakan Shafie Apdal Presiden parti Warisan sebagai calon PM serta anaknya Mukhriz dan DSAI sebagai calon TPM.  Ramai mengetahui Warisan adalah parti berbilang kaum bagi negeri Sabah sahaja dan hanya boleh dianggotai oleh orang Sabah.  Kalau di Semenanjung, mungkin Mat Sabu lebih dikenali berbanding Shafie Apdal.
18. Sebelum PRU 14, parti Bersatu telah dibubarkan sementara oleh Pendaftar Pertubuhan dan kesemua calon Bersatu bertanding menggunakan logo PKR.  Setelah PRU 14, YDPA ketika itu telah menawarkan kepada DSWA untuk menjadi PM ke-7 memandangkan lebih dari 100 kerusi Parlimen telah dimenangi oleh calon yang menggunapakai logo PKR.  PKR sendiri sebagai sebuah parti telah memenangi hampir 50 kerusi Parlimen.  Adalah mustahil untuk Tun Mahathir menjadi PM ke-7 tanpa dokongan DSAI dan PKR.
19. Salahkah sekiranya akar umbi PKR merasakan setiakawan bagi Tun Mahathir hanyalah satu hala dan menjadikan PKR hanya sebagai anak tangga untuk dipijak bagi naik ke atas?
Penulis
JAUHAR ABADI.

0

0

votes
Article Rating
Kongsikan artikel ini


MUHYIDDIN YANG MEMALUKAN….

Ucapan YAB Perdana Menteri kepada seluruh negara melalui televisyen merupakan satu ucapan yang serius. Fakta dan angka yang diungkapkan mestilah tepat dan tidak mengelirukan orang ramai.
Saya memetik perenggan ke-7 ucapan YAB PM petang tadi dan mendapati angka yang diberikan adalah salah.
Pertamanya, jumlah pemandu e-hailing di seluruh negara tidaklah sampai 1.4 juta orang. Jumlah pemandu e-hailing yang telah berdaftar dengan APAD hanyalah dalam lingkungan 120 ribu orang.
Kalau 1.4 juta pemandu dibayar RM500 seorang, jumlah yang diperlukan ialah RM700 juta, bukannya RM34 juta.
Saya rasa angka yang lebih tepat ialah RM34 juta telah dibayar dan kalau dibahagikan dengan RM500, jumlah penerima ialah 68 ribu orang, jauh beza dengan 1.4 juta orang!
Keduanya, kalau betul 477 ribu pemandu pelancong, pemandu teksi dan bas dibayar RM600 seorang, jumlah yang perlu diperuntukkan ialah RM286.2 juta, bukannya RM28.8 juta.
Kalau setakat RM28.8 juta telah dibayar untuk RM600 seorang, jumlah penerima hanyalah 48 ribu orang, BUKAN 477 ribu! Itu perbezaan 10 kali ganda.
Saya tak pasti sama ada pegawai Kementerian Pengangkutan yang memberikan angka yang salah kepada Pejabat Perdana Menteri, namun pegawai-pegawai PMO seharusnya menyemak betul-betul sebelum YAB Perdana Menteri menyampaikan ucapan secara langsung.
Saya harap PMO akan memperbetulkan fakta tersebut dan tidak mengulangi kesilapan fakta seperti ini.
Teks ucapan rasmi PM dirujuk melalui FB Tan Sri Muhyiddin Yassin:
Teks Ucapan YAB Tan Sri Dato' Haji Muhyiddin Bin Haji Mohd Yassin, Perdana Menteri Malaysia. Perkembangan Terkini Perintah Kawalan Pergerakan Pemulihan (PKPP)
Posted by
Muhyiddin Yassin
 on
Isnin, 20 Julai 2020
Anthony Loke
Mantan Menteri Pengangkutan
(Dipetik daripada FB Anthony Loke Siew Fook)

0

0

votes
Article Rating
Kongsikan artikel ini


SALAH FAKTA MUHYIDDIN AKHIRNYA DIAKUI

Berikutan teguran Anthony Loke berhubung kesalahan fakta yang disebut Muhyiddin Yassin semalam, Pejabat Perdana Menteri akhrinya mengaku perkara tersebut.
Seterusnya Pejabat Perdana Menteri membuat kenyataan media untuk membetulkannya.
Berikut adalah kenyataan pembetulan tersebut:-
Bagaimanapun, bagi seorang Perdana Menteri, kesalahan fakta sebagaimana yang dilakukan Muhyiddin semalam tetap sesuatu yang memalukan.
Ia tidak pernah berlaku kepada mana-mana Perdana Menteri sebelum ini, malah selama 22 tahun Tun Mahathir Mohamad memegang jawatan Perdana Menteri, ia .juga tidak pernah berlaku.
Kenapa ia berlaku kepada Muhyiddin yang belum 5 bulan menjadi Perdana Menteri?
Selain kesalahan fakta ini turut merupakan kecuaian Muhyiddin yang tidak teliti membuat semakan, kualiti pegawai-pegawai yang ada di sekelilingnya juga adalah penyumbang utama kepada perkara itu
.
Tak malu

ke?
(Shahbudindotcom 21/07/2020)

0

0

votes
Article Rating
Kongsikan artikel ini


UNTUNG PAS ADA DALAM KERAJAAN, ISLAM AKHIRNYA BERJAYA DIDAULATKAN?

Kempen Sayangi Minyak Sawitku yang dimulakan kerajaan Pakatan Harapan (PH), kini sudah dijenamakan semula dengan nama baru – Sawit Anugerah Tuhan.
Perkara itu dimaklumkan Menteri Perusahaan Perladangan dan Komoditi, Mohd Khairuddin Aman Razali di Dewan Rakyat hari ini dengan menyifatkan nama baru itu adalah “lebih baik” berbanding sebelumnya.
Mohd Khairuddin (PAS- Kuala Nerus) menjawab soalan Shamsul Iskandar Mohd Akin (PKR- Hang Tuah Jaya) yang bertanya sama ada kempen Sayangi Minyak Sawitku akan diteruskan di bawah kerajaan sekarang atau tidak.
“Saya telah bergerak untuk mengubah kempen itu kepada yang lebih baik, Insya-Allah, namanya iaitu Sawit Anugerah Tuhan.
“Itu pendekatan saya sepanjang saya menjadi menteri,” katanya.
Kempen Sayangi Minyak Sawitku dilancarkan Januari tahun lalu oleh mantan Menter Industri Utama, Teresa Kok Suh Sim (PH-Seputeh) bagi memerangi kempen antisawit dari negara-negara luar.
Ini termasuklah saranan meminum sesudu minyak sawit merah setiap hari.
Kok bagaimanapun menjadi bahan sendaan, ejekan dan kecaman atas usaha tersebut.
Bagaimanapun pada 9 Julai lalu, Lembaga Minyak Sawit Malaysia (MPOB) menegaskan amalan meminum minyak sawit merah memang digalakkan kerana ia mengandungi khasiat yang tinggi, termasuklah vitamin A dan E yang baik untuk jantung, kesihatan mental, untuk diabetes dan sebagainya.

0

0

votes
Article Rating
Kongsikan artikel ini


ARAHAN MENTERI KOMUNIKASI TAK MUNASABAH, LANGKAH KE BELAKANG

Saya ambil maklum kenyataan terkini Menteri Komunikasi & Multimedia di Dewan Rakyat mengenai rencana kerajaan terkait penerbitan video dan filem.
Rakyat tertanya mengapa langkah ini diambil, sehinggakan arahan yang dimaklum Menteri itu terlalu umum sehingga ia akan mengesankan mereka yang menggunakan media sosial, termasuk pelantar YouTube, TikTok, Instagram, dan lain-lain.
Perkembangan ini membimbangkan, tatkala serangan dan gangguan ke atas media termasuk Al-Jazeera terus berlaku sejak kerajaan ini tertubuh Mac lalu.
Ternyata kerajaan mahukan semua pihak, tidak kira samada ahli politik, mahu pun penggiat media sosial akan dikenakan tindakan atas pelanggaran sesuatu kandungan yang mungkin tidak cocok dengan pandangan kerajaan.
Arahan tidak munasabah ini adalah langkah kebelakang. Dalam masa yang sama pula, kerajaan percaya ia akan terus mendukung kebebasan bersuara. Apakah masuk akal?
Perlu diingatkan di sini bahawa kerajaan Pakatan Harapan yang lalu telah berjaya melonjakkan tahap kebebasan media ke satu tahap yang bukan sahaja menaikkan imej negara, malah telah memberi keyakinan kepada pemerhati dan pelabur asing.
Dengan rencana terkini ini, kerajaan akan memadam usaha dan upaya kerajaan lalu sekaligus menginjak tatanan dan demokrasi negara hukum.
ANWAR IBRAHIM
Ketua Pembangkang/Presiden PKR
23 Julai 2020.

0

0

votes
Article Rating
Kongsikan artikel ini


DASAR EKONOMI PH MEMBUAHKAN HASIL

1. Kejayaan Tabung Haji (TH) mencatatkan peningkatan keuntungan sebanyak RM1.25 bilion pada setengah tahun pertama 2020 adalah bukti kejayaan penstrukturan semula yang diilhamkan oleh Pakatan Harapan (PH). Bukan itu sahaja, nilai aset TH sebanyak RM78 bilion juga kini telah kembali lebih tinggi berbanding liabilitinya, dengan lebihan sebanyak RM1.9 bilion, walaupun sebelum Mei 2018 telah ditinggalkan oleh Barisan Nasional (BN) dalam keadaan defisit.
2. Dalam tempoh hampir 2 tahun pemerintahan PH, pelbagai pembaharuan dan kejayaan telah dicapai. Kadar pengangguran secara amnya telah menurun ke lingkungan 3.2%-3.3% bagi setiap suku, berbanding 3.4%-3.5% pada suku tahun 2016 hingga 2017 bawah BN. PH juga telah memperkenalkan kembali subsidi petrol yang dimansuhkan oleh Najib Razak pada tahun 2014. Ini telah membantu secara signifikan terhadap usaha mengurangkan kos sara hidup rakyat, khususnya B40 dan M40. Pertumbuhan ekonomi negara (KDNK) juga telah menunjukkan keutuhan yang signifikan pada kadar 4.8% pada tahun 2018 dan 4.3% pada tahun 2019 walaupun dalam keadaan ekonomi global yang lembap.
3. Kebajikan sosioekonomi rakyat terus dibela oleh PH menerusi inisiatif-inisiatif seperti i-Suri yang mewujudkan skim KWSP berserta insentif untuk surirumah, mengembangkan skim perlindungan PERKESO kepada pekerja ekonomi gig dan memperkenalkan gaji minima RM1,200 di bandar-bandar besar. Kerajaan PH juga telah memperkenalkan 2 skim kesihatan yang sangat penting untuk golongan B40 iaitu Skim Perlindungan Kesihatan (PeKa) dan MySalam, iaitu skim insurans yang menyediakan perlindungan untuk 45 penyakit kritikal.
4. Pelaburan langsung asing diluluskan (approved FDI) juga mencapai tahap paling tinggi dalam sejarah ketika pemerintahan PH. Pada tahun 2019, approved FDI adalah RM82.4 bilion, manakala pelaburan domestik mencecah RM125.5 bilion. Bukan itu sahaja, pelaburan ke dalam tiga subsektor pemangkin iaitu elektrik dan elektronik, mesin dan peralatan serta kimia dan dua bidang pertumbuhan tinggi iaitu industri aeroangkasa dan alat perubatan, menyaksikan pertumbuhan 90.2% ke RM40.9 bilion pada tahun 2019. Usaha PH mewujudkan persekitaran “business friendly” telah diiktiraf oleh Bank Dunia, di mana ranking Malaysia dalam indeks Doing Business 2020 telah meningkat kepada kedudukan ke-12, iaitu lebih tinggi berbanding negara-negara lain seperti Jerman, Kanada dan Finland.
5. Dari aspek memastikan pengurusan fiskal yang lebih telus supaya kesilapan ketika pemerintahan BN tidak diulangi, kerajaan PH telah mengemukakan maklumat mengenai hutang yang dijamin kerajaan dan liabiliti kontinjen dalam Laporan Tinjauan Fiskal negara. Selain itu, kerajaan PH juga telah menubuhkan Jawatankuasa Pilihan Khas Parlimen yang turut dianggotai wakil pembangkang untuk menilai belanjawan dan pengurusan kewangan kerajaan. Penilaian belanjawan pertengahan tahun turut dibentangkan ke jawatankuasa ini.
6. Selain TH, PH telah mengambil beberapa keputusan strategik untuk memulihkan dan memantapkan institusi-institusi lain seperti Khazanah Nasional, Felcra dan FGV Holdings. Hasilnya, Khazanah Nasional telah mencatatkan untung daripada operasi terbesar dalam sejarah pada tahun 2019 iaitu RM7.4 bilion. Selain itu, usaha telah diambil untuk merombak strategi pelaburan Khazanah Nasional yang sebelum itu berisiko tinggi kerana hampir 80%-85% nilai pelaburan tertumpu pada 9-10 syarikat sahaja.
7. Bagi Felcra pula, program transformasi perniagaan telah diperkenalkan untuk mengurangkan beban hutang dan kerugian yang dialami oleh institusi tersebut, dan ini dijangka membuahkan hasil bermula 2021. Di peringkat Felda dan FGV pula, program transformasi yang bermula pada suku ke-3 2018 telah membantu memantapkan operasi, menamatkan ketirisan dalam pembelian dan memulihkan pendapatan syarikat. Saham FGV turut meningkat setelah PH mengambil alih pentadbiran negara iaitu RM1.31 pada November 2019 berbanding RM0.64 pada Disember 2018.
8. Saya yakin dasar-dasar urus tadbir baik, telus, bersih dan cekap yang diperkenalkan oleh PH akan terus membuahkan hasil positif jika inisiatif-inisiatif berkenaan tidak diganggu oleh kerajaan Perikatan Nasional (PN). Institusi-institusi penting negara perlu dipertahankan daripada kembali dibelenggu oleh pengurusan yang lemah dan korup sewaktu di bawah BN. Namun, ketidakstabilan politik kerajaan PN yang tidak mempunyai mandat yang sah daripada rakyat dan hanya memiliki majoriti tipis di Parlimen tidak mampu menarik keyakinan pelabur yang boleh menjejaskan sektor perniagaan dan pekerjaan dalam negara.
FAIZ FADZIL
23 JULAI 2020

0

0

votes
Article Rating
Kongsikan artikel ini


PERISYTIHARAN HARTA SUATU KEPURA-PURAAN, ADAKAH HISHAMMUDDIN MENTERI PALING MISKIN?

Suruhanjaya Pencegahan Rasuah Malaysia memaklumkan orang ramai kini boleh mendapatkan maklumat perisytiharan harta anggota-anggota pentadbiran kerajaan.
Ia boleh diperolehi menerusi laman khas berikut –
https://mydeclaration.sprm.gov.my
Menurut SPRM, pihaknya sehingga kini menerima dan memaparkan maklumat harta melibatkan 57 daripada 70 anggota pentadbiran kerajaan termasuk perdana menteri, menteri kanan, menteri, dan timbalan menteri.
Sebelum ini, di Dewan Rakyat, Perdana Menteri Muhyiddin Yassin berkata, 97% ahli Kabinet sudah mengisytiharkan harta masing-masing dan 5 lagi belum berbuat demikian.
Beliau meminta ahli yang belum berbuat demikian supaya segera sempurnakan pengisyiharan harta dalam tempoh masa 3 bulan.
Bagaimanapun, berdasarkan nilai aset perisytiharan yang dibuat, ternampak sebahagiannya tidak dilakukan dengan telus, malah hanya secara tangkap muat dan sekadar memenuhi syarat saja.
Contoh 1 – nilai aset Muhyiddin yang diisytiharkan adalah lebih RM10 juta, manakala pendapatan bulanannya sebanyak RM93,841.65.
Kenapa Muhyiddin hanya menyebut nilai hartanya lebih RM10 juta?
Kenapa tidak ditulis angka yang tepat?
Berapa sebenarnya maksud lebih RM10 juta itu?
Bukankah RM200 juta, RM300 juta dan RM1 bilion juga bererti lebih daripada RM10 juta?
Jadi, berapa sebenarnya nilai harta sebenar yang dimiliki oleh Muhyiddin?
Contoh 2 – Menteri Luar, Hishammuddin Hussein mengisytiharkan nilai asetnya adalah antara RM1 juta hingga RM2.5 juta dengan pendapatan bulanan sebanyak RM51,111.00.
Sebagai makluman, Hishammuddin sudah beberapa penggal menjadi menteri di era BN serta merupakan anak kepada bekas Perdana Menteri, Tun Hussein Onn.
Beliau juga diketahui memiliki kediaman di Taman TAR, Ampang dan ramai orang UMNO yang biasa berkunjung ke rumahnya, terutama ketika diadakan jamuan rumah terbuka.
Jika begitu, berapakah nilai rumah banglonya di Taman TAR itu?
Dengan nilai aset hanya RM1 juta hingga RM2.5 juta, adakah ini bermakna Hishammuddin merupakan menteri dan anak bekas Perdana Menteri yang paling miskin sekali?
Ini baru dua contohnya dan jika diperhalusi satu persatu, tidak dinafikan banyak lagi keraguan dalam perisytiharan harta yang dibuat oleh anggota pentadbiran kerajaan di laman itu.
Kepada yang rajin, silalah teliti satu demi satu perisytiharan harta di laman SPRM yang disertakan di atas dan tanyalah dengan mereka yang rapat, biasa bergaul atau berkunjung ke rumah-rumah menteri tertentu untuk mengetahui kebenarannya.
Kenapa mereka berpura-pura dengan memberi angka yang tidak tepat dan kepada siapa sebetulnya mereka ini mahu berpura-pura?
(Shahbudindotcom 23/07/2020)

0

0

votes
Article Rating
Kongsikan artikel ini


MUHYIDDIN LAYAK CALON PM UNTUK MN, APAKAH INI BERMAKNA TOK MAT HASAN TAK MAHU NAJIB KEMBALI SEMULA?

Timbalan Presiden UMNO, Mohamad Hasan berkata, UMNO boleh mengubah semula keputusan pemecatan Muhyiddin Yassin jika beliau berhasrat menyertai semula parti itu.
Tambahnya, jika Perdana Menteri berbuat demikian, ia akan memudahkan banyak perkara, antaranya berkaitan pembahagian kerusi dalam PRU15 kelak.
“Kalau ada hasrat Muhyiddin kembali kepada UMNO, kita boleh mengubah semula keputusan memecat beliau.
“Beliau seterusnya akan jadi Perdana Menteri yang didukung parti yang besar dan ramai Ahli Parlimen, jadi lebih mudah dan lebih senang,” tegas bekas Menteri Besar Negeri Sembilan itu lagi.
Mohamad yang juga Adun Rantau turut menegaskan, Muhyiddin merupakan calon Perdana Menteri PRU15 yang layak ekoran penerimaan rakyat yang baik sepanjang menggalas jawatan itu.
Tambah Mohamad atau Tok Mat Hasan, beliau juga secara peribadi tiada masalah dengan pencalonan Muhyiddin itu.
“Mengapa tidak kita ambil peluang untuk menamakan beliau sebagai calon Perdana Menteri untuk Muafakat Nasional (MN) atau Perikatan Nasional (PN)?
“Tak ada isu, yang penting kita dapatkan kemenangan yang selesa,” katanya.
Dengan kenyataan ini, apakah ia bermakna Tok Mat Hasan tidak mahu Najib Razak jadi Perdana Menteri semula, terutama jika bekas Perdana Menteri itu didapati tidak bersalah dalam kes SRC International yang keputusannya akan diumumkan hakim Mahkamah Tinggi pada 28 Julai depan
?
Kemudian, apakah Muhyiddin saja yang diraikan untuk kembali menyertai UMNO?
Bagaimana dengan pemimpin Bersatu yang lain, terutama bekas pemimpin UMNO yang melompat menyertai Bersatu selepas PR
U14
lalu?
Geng Azmin Ali yang juga berada dalam Bersatu apa pula nasibnya, bolehkah mereka menyertai UMNO bersama dengan Muhyiddin?
(Shahbudindotcom 24/07/2020)

0

0

votes
Article Rating
Kongsikan artikel ini


BERPOLITIK DEMI AGAMA ATAU GUNA AGAMA UNTUK POLITIK?

Melihat gambar ini membuatkan saya teringat kenangan lama ketika saya dikatakan terkesima dengan hujah seorang pimpinan sebuah parti dalam isu RUU355 (sebenarnya tidak terkesima pun).
Bahkan ada pimpinan yang nak sekeh kepala orang lain kerana isu ini.
Ada juga yang nak menjiratkan mayat orang yang tidak menyokong pindaan akta walaupun bentuk cadangan pindaan itu masih boleh diperhalusi dan diteliti.
Hari ini, Timbalan Menteri nyatakan ia perlu penelitian dan itulah yang saya suarakan sejak dulu lagi sehingga sebahagian penyokong parti politik mengecam saya.
Entahlah. Adakalanya kita perlu ikhlas bertanya diri sendiri adakah kita mahu berpolitik demi agama atau menggunakan agama demi politik?
Dr Rozaimi Ramle

0

0

votes
Article Rating
Kongsikan artikel ini


PEMULANGAN WANG GOLDMAN SACHS USAHA PH, BUKTI WUJUD SALAH LAKU 1MDB

Majlis Presiden Pakatan Harapan mengambil maklum pemulangan RM16.6 bilion (USD3.9 bilion) di dalam penyelesaian di antara Kerajaan Malaysia dan syarikat Goldman Sachs, berkait salah laku dan penyelewengan dalam kes 1MDB.
Ini menjadikan keseluruhan wang rakyat yang telah dipulangkan setakat ini berjumlah RM19 bilion.
Walaubagaimanapun, proses keadilan dalam isu 1MDB masih belum selesai dan mesti diteruskan hingga ke penghujungnya.
Majlis Presiden mengingatkan bahawa Kerajaan Pakatan Harapan tidak bersetuju dengan tawaran Goldman Sachs sebelum ini untuk hanya memulangkan USD1.75 bilion, kerana jumlah penuh yang dituntut adalah USD7.5 bilion.
Proses pemulangan wang daripada Goldman Sachs ini sebenarnya hanya bermula dengan kemenangan Pakatan Harapan dan kekalahan Barisan Nasional pada PRU14.
Majlis Presiden mengucapkan terima kasih kepada semua pihak yang terlibat dalam usaha ini, termasuk Peguam Negara pada ketika itu yang telah memulakan proses perundangan demi mendapatkan keadilan buat rakyat Malaysia.
Pemulangan wang ini juga menjadi bukti wujudnya pelbagai salah laku dan kebobrokan pada zaman itu.
Pakatan Harapan menegaskan bahawa semua watak utama di dalam kes ‘scam’ 1MDB mesti diadili di mahkamah, termasuk individu yang dinamakan oleh Jabatan Keadilan Amerika Syarikat (DOJ) sebagai “MO1” dan Low Taek Jho (Jho Low) yang sehingga kini belum ditahan.
Mereka tidak boleh dibenarkan bebas begitu sahaja.
Tarikh: 25 Julai 2020.
YB DS Anwar Ibrahim
Parti Keadilan Rakyat (KEADILAN)
YB Hj. Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

0

0

votes
Article Rating
Kongsikan artikel ini


SELAMATKAH MUHYIDDIN JIKA KEMBALI KEPADA UMNO?

Daripada sudut yang lain, kenyataan Timbalan Presiden UMNO, Mohamad Hasan yang mahu Muhyiddin Yassin kembali kepada parti itu dengan UMNO sedia mengubah keputusan pemecatannya pada 2016 dahulu, ia juga adalah suatu berita buruk buat Bersatu.
Ia secara tidak langsung bermakna, UMNO tidak mahu bekerjasama dan berkongsi kerusi dengan Bersatu dalam pilihanraya akan datang nanti.
UMNO nampaknya hanya ingin mencari jalan mudah iaitu mahu Muhyiddin kembali semula ke pangkuan parti itu agar tidak berbangkit soal pembahagian kerusi dengan Bersatu.
Dengan Muhyiddin kembali ke pangkuan UMNO, oleh kerana beliau sekarang adalah Perdana Menteri, UMNO juga bersedia mengekalkannya lagi untuk jawatan tersebut.
Tetapi, jika Muhyiddin enggan menyertai UMNO semula, ini juga bererti kedudukan Perdana Menterinya tidak akan dipertahankan sama sekali.
Secara mudahnya, selepas PRU nanti, UMNO tetap mahukan wakil parti itu yang duduk di kerusi Perdana Menteri, bukan lagi daripada Bersatu.
Kalau Muhyiddin masuk UMNO semula, boleh dikata terjaminlah kedudukannya kekal sebagai Perdana Menteri, namun jika beliau enggan, maka “bye-byelah” jawabnya.
Bagaimanapun, yang menjadi persoalan, jika Muhyiddin masuk semula UMNO, apakah beliau akan diberi laluan untuk jadi Presiden UMNO dalam pemilihan parti itu tahun depan?
Sediakah Zahid Hamidi yang kini merupakan Presiden UMNO melihat Muhyiddin mengambil alih tempatnya?
Kalau Zahid Hamidi sedia memberi laluan, apakah pula ganjaran untuknya?
Bagaimana pula dengan pemimpin Bersatu yang lain, apakah mereka juga dengan mudah diterima menyertai UMNO atau “karpet merah” hanya dibentangkan untuk Muhyiddin seorang saja?
Yang pasti, jika PRU mengejut diadakan pada tahun ini atau sebelum pemilihan UMNO tahun depan, bermakna Zahid Hamidi masih merupakan Presiden UMNO dan akan berkuasa penuh dalam menentukan calon-calon untuk bertanding.
Dalam hal ini, pastilah bukan mudah untuk pemimpin Bersatu selain Muhyiddin diberikan tempat untuk bertanding memandangkan UMNO sendiri ada pemimpinnya sendiri di setiap kawasan Parlimen dan DUN seluruh negara.
Pasti Geng Hamzah Zainuddin atau Geng Azmin Ali khususnya, tidak semudah Muhyiddin untuk diberikan kerusi bertanding, walaupun mereka ketika ini memegang jawatan menteri dalam kerajaan.
Maka, akhirnya apa jadi kepada Muhyiddin?
Apakah beliau akan bersendirian bertanding dalam UMNO, manakala calon-calon lain adalah pilihan Zahid Hamidi belaka?
Jika begitu, kalau ditakdirkan Muafakat Nasional atau Perikatan Nasional memenangi PRU mengejut dalam waktu terdekat ini, berapa lamakah Muhyiddin akan dipertahankan sebagai Perdana Menteri?
Tidak mungkinkah selepas itu UMNO akan menolak Muhyiddin untuk meletakkan pemimpin mereka menggantikannya?
Yang nyata, keadaan akan tampak lebih selamat buat Muhyiddin jika kembalinya beliau ke dalam UMNO turut disertai dengan laluan menjadi Presiden parti itu menggantikan Zahid Hamidi serta semua pemimpin Bersatu yang ada bersamanya sekarang dikekalkan bertanding sekali lagi.
Cuma, mungkinkah perkara itu boleh berlaku?
(Shahbudindotcom 25/07/2020)

0

0

votes
Article Rating
Kongsikan artikel ini


GUNAKAN PAMPASAN GOLDMAN SACHS UNTUK TEBUS BON 1MDB

Usaha Pakatan Harapan dalam isu 1MDB telah berjaya membuahkan hasil, di mana sejumlah besar dana yang diseleweng ketika zaman Kerajaan Barisan Nasional pimpinan Najib Razak telah dibawa kembali ke Malaysia.
Namun, usaha ini tidak harus terhenti di sini. Sebelum ini, Malaysia telah memperolehi US$620 juta (RM2.6 bilion) daripada Jabatan Kehakiman (DoJ) Amerika Syarikat.
Terbaru, bank pelaburan Goldman Sachs bersetuju membayar pampasan bernilai US$3.9 billion (RM16.6 bilion). Bayaran ini menunjukkan pendedahan skandal kleptokrasi ini selama ini adalah berasas dan bukan tohmahan.
Justeru, jumlah ini harus digunakan secara telus untuk menebus 3 bon 1MDB yang akan tamat tempoh pada 2022 dan 2023.
Malaysia harus membayar US$3.5 bilion (RM15 bilion) pada tahun 2022 untuk menebus 2 bon, dan US$3 bilion (RM12.8 bilion) pada 2023.
Penebusan bon-bon ini sangat mustahak supaya Malaysia tidak lagi terbeban dengan bayaran faedah setiap tahun. Untuk 3 bon ini sahaja, Malaysia membayar faedah sebanyak US$338.66 juta (RM1.44 bilion) setiap tahun.
Ini tidak termasuk bayaran faedah tahunan RM287.5 juta untuk sukuk 1MDB yang tamat tempoh pada 2039. Inilah hasil peninggalan kerajaan Najib Razak untuk rakyat Malaysia.
Memandangkan 1MDB adalah milik penuh kerajaan Malaysia, maka kegagalan 1MDB melunaskan hutangnya akan memberi impak terus kepada negara.
Justeru, kedudukan kewangan syarikat ini harus terus dipantau dan ditadbir dengan telus.
Saya menggesa agar Kerajaan Perikatan Nasional terus melaporkan status terkini dana 1MDB yang dipulangkan dan keadaan liabiliti syarikat tersebut seperti yang telah dilaporkan oleh Pakatan Harapan sebelum ini dalam Tinjauan Fiskal 2020.
Rakyat berhak mengetahui perkembangan isu ini secara terbuka dan telus.
Siasatan dan pendakwaan berhubung skandal mega ini hendaklah diteruskan dan dilengkapkan terutama terhadap Najib Razak yang didakwa terlibat dalam penyelewengan wang 1MDB ini termasuk penerimaan wang berjumlah US$681 juta (RM2.6 bilion) hasil urusniaga 3 bon haram yang diatur Goldman Sachs ini.
FAIZ FADZIL
26 Julai 2020

0

0

votes
Article Rating
Kongsikan artikel ini


KENAPA TIDAK UMUM SAJA TARIK SOKONGAN SEKARANG?

Sekurang-kurangnya tiga pemimpin UMNO bergelar Ahli Parlimen setakat ini telah bersuara tentang perlunya pilihanraya semula diadakan segera berikutan kedudukan kerajaan PN pimpinan Muhyiddin Yassin dilihat tidak stabil dan bila-bila masa boleh tumbang.
Mereka ialah Najib Razak (Pekan), Tengku Razaleigh Hamzah (Gua Musang) dan Ahmad Jazlan Yaakub (Machang).
Yang bukan wakil rakyat, antaranya ialah Johari Ghani, Pengerusi UMNO WP yang mengatakan kerajaan yang memiliki majoriti tipis tidak akan meyakinkan para pelabur.
Berdasarkan undian menukar Speaker Parlimen yang diusulkan Muhyiddin baru-baru ini, PN hanya mempunyai majoriti dua undi berbanding blok pembangkang.
Kedudukan majoriti setipis ini tidak pernah berlaku dalam mana-mana era kepimpinan sebelum ini, sekaligus menjadikan Muhyiddin sebagai Perdana Menteri paling rapuh kedudukannya.
Dalam hal ini, benarkah UMNO mahu pilihanraya semula?
Jika benar, kenapa mereka tidak umum saja penarikan sokongan dan tidak lagi menyokong Muhyiddin dengan segera?
Buat apa bising-bising konon mahu pilihanraya semula, tapi takut untuk bertindak yang membolehkankan Parlimen dibubarkan?
Apakah mereka berharap dengan bersuara itu akan membuatkan Muhyiddin membubarkan Parlimen?
Ohhhh…janganlah bermimpi!!
Dengan kedudukannya sekarang, Bersatu sedang berpecah dan kerusi untuk partinya juga tidak menentu, selagi boleh Muhyiddin akan berusaha mengelak daripada mengadakan pilihanraya semula.
Untuk itu, bagi UMNO, mereka seharusnya memaksa Muhyiddin agar membubarkan Parlimen iaitu dengan dua tiga Ahli Parlimennya mengumumkan penarikan sokongan.
Lagi pun, kalau benar UMNO mahu pemimpin mereka sendiri menjadi Perdana Menteri, inilah masanya untuk bertindak ke arah itu?
Malah, jika ada pemimpin UMNO yang berani bertindak menarik sokongan bagi membolehkan pilihanraya semula diadakan, mereka itulah hero yang akan disanjung rakyat.
Siapa yang berani melakukannya, tidak mustahil merekalah juga calon Perdana Menteri daripada UMNO yang dicari-cari ketika ini.
Najib, Ku Li – tunggu apa lagi?
(Shahbudindotcom 26/07/2020)

0

0

votes
Article Rating
Kongsikan artikel ini


SETELAH JADI KERAJAAN, TIDAK BOLEHKAH PAS BERAPI-API TUNTUT RUU355 DILAKSANA?

Timbalan Presiden Pas, Tuan Ibrahim Tuan Man berkata, parti itu berapi-api memperjuangkan RUU355 sebelum ini kerana mereka adalah pembangkang ketika itu.
Tetapi setelah menjadi kerajaan sekarang, katanya, peranan Pas adalah mengemukakan cadangan dan bukan lagi membuat desakan.
“Dalam isu RUU355, menjadi pembangkang mudah. Dalam Parlimen mendesak usul gubal peraturan agar RUU355 dilaksanakan sebab kita pembangkang.
“Pembangkang tak perlu fikir perkara-perkara kaedah, sistem, peraturan-peraturan itu bukan kerja kita, itu kerja kerajaan.
“Sekarang apabila kita jadi kerajaan, kita nak buat RUU355 kita kena buat mesyuarat dengan mufti-mufti, mesyuarat dengan Majlis Raja-Raja, kena bentang satu persatu kepada Raja-raja Melayu sebab urusan agama di bawah Raja-Raja.
“Kemudian kena pergi kepada majlis jawatankuasa agama Islam peringkat kebangsaan, (ada) prosedur-prosedur, kena jumpa peguam negara, kena bincang mekanisme perundangan, kena tengok perlembagaan, kena tengok undang-undang sedia ada, banyak kerjalah.
“Tapi kalau (sebagai) kerajaan kita berapi juga, berapi kepada siapa?
“Dulu kita bergaduh dengan pak cik itu sebab pak cik itu tak jadi bapa mertua kita. Tiba-tiba jadi pak mertua, lainlah caranya,” kata Tun Ibrahim yang juga Menteri Alam Sekitar dan Air.
Aduhhh…tok menteri, logik apa ini?
Memang betul dulu Pas adalah pembangkang dan kini sudah jadi kerajaan, tetapi logik ini boleh dikira tidak kena sama sekali.
Menggunakan logik ini hanya memperlihatkan Pas tidak serius mahu menjadikan RUU355 suatu kenyataan, sebaliknya terlihat menggunakannya sebagai modal politik semata-mata.
Kalau ia pun Pas tidak boleh lagi mendesak berapi-api kerana sudah berada dalam kerajaan, tetapi tidak bolehkah Pas kekal berapi-api dalam menuntut perlaksanaan sesuatu perkara yang diperjuangkannya sebelum ini secara dalaman, sesuai dengan kedudukan sekarang?
Adakah itu telah Pas lakukan dalam kerajaan sekarang?
Sudahkah Pas bermesyuarat dengan mufti-mufti, berbincang dengan jawatankuasa agama peringkat kebangsaan, bertemu Peguam Negara dan mengadap Raja-Raja?
Sudahkah juga Pas meneliti Perlembagaan Negara dan undang-undang berkaitaan mahkamah syariah sedia ada?
Pernahkah Pas membincangkan mengenai RUU355 ini dengan Perdana Menteri dan cadangan perlaksanaannya?
Kalau ada, kenapa tiada khabar berita mengenainya?
Kalau tidak ada pula, kenapa setelah hampir lima bulan dalam kerajaan, Pas masih tidak menjadikan perjuangan RUU355 itu sebagai keutamaan?
Apa yang Pas sibuk sangat sampai nampaknya tiada apa-apa perkembangan langsung mengenai RUU355 sejak berada dalam kerajaan sekarang ini?
Bukankah sebelum ini sanggup berhimpun bagai seolah-olah RUU355 merupakan hidup dan mati perjuangan Pas?
Apakah Pas, setelah berada dalam kerajaan dan masing-masing beroleh nikmat jawatan serta habuan dunia, semakin lupa kepada perjuangan sebenar atas nama Islam sebelum ini?
Itu belum lagi hal-hal lain yang turut berapi-api diperjuangkan Pas sebelum ini seperti hudud, penutupan kilang arak, pemakaian tudung untuk pramugari, UEC, membela arwah Adib dan pelbagai lagi yang juga nampaknya tidak lagi keluar bunyinya daripada mulut pemimpin-pemimpin Pas.
Atau Pas ini hanya parti ceramah saja?
(Shahbudindotcom 27/07/2020)

0

0

votes
Article Rating
Kongsikan artikel ini


SOALNYA SEDIAKAH MAHATHIR SOKONG ANWAR SEBAGAI CALON PM PH PLUS?

Kenyataan bersama Mohamad Sabu, Presiden Parti Amanah Negara (AMANAH), dan Lim Guan Eng, Setiausaha Agung Parti Tindakan Demokratik (DAP), pada 27hb Julai 2020
“Jalan ke depan ialah dengan memberikan peluang pertama kepada Datuk Seri Anwar dan sekiranya beliau gagal, Datuk Seri Shafie wajar diberikan peluang yang serupa; kedua-duanya dengan berasaskan sokongan kukuh 109 orang Ahli Parlimen.”
Sejak Langkah Sheraton oleh bekas Ahli-ahli Parlimen Pakatan Harapan yang telah mengkhianati mandat rakyat pada pilihan raya 2018, parti AMANAH dan DAP telah bekerja untuk memulihkan semula mandat tersebut; menjadi jambatan bagi kelima-lima parti pembangkang yang membentuk Pakatan Harapan Plus.
AMANAH dan DAP dipandu prinsip-prinsip asas berikut:
Pertama, pentingnya setiakawan kesemua pasukan dan parti anti-Perikatan Nasional, yang diwakili oleh 109 Ahli Parlimen yang menentang penukaran Speaker Parlimen yang dilakukan secara tidak demokratik dan sewenang-wenangnya;
Kedua, persoalan mengenai siapa akan menjadi Perdana Menteri seterusnya tidak wajar menjadi halangan dalam usaha memulihkan mandat rakyat. Pilihan untuk terus kekal menjadi pembangkang hanya kerana kita gagal berkompromi untuk jawatan Perdana Menteri adalah tidak boleh diterima. Kegagalan untuk mencapai kesepakatan mengenai calon Perdana Menteri menunjukkan bahawa obsesi terhadap jawatan Perdana Menteri adalah lebih penting berbanding mandat pilihan raya rakyat Malaysia pada tahun 2018;
Ketiga; manifesto pilihan raya umum Pakatan Harapan pada tahun 2018 harus terus menjadi asas urus tadbir kerajaan PH Plus.
Sebagai rekod, AMANAH dan DAP memberi sokongan penuh kepada Datuk Seri Anwar Ibrahim sebagai calon Perdana Menteri pada 26 Februari.
Pada 28 dan 29 Februari, Parti Keadilan Rakyat, AMANAH dan DAP kembali mewujudkan semula gabungan dengan Tun Dr Mahathir Mohamad dan menyokong Tun sebagai Perdana Menteri dalam usaha menghalang tertubuhnya sebuah kerajaan yang bukan pilihan rakyat.
Antara bulan Mac dan Mei 2020, AMANAH dan DAP telah sepenuh hati mengajukan supaya gabungan besar yang menang dalam PRU 2018 dibina semula, iaitu PKR, DAP, AMANAH, Warisan dan kumpulan Tun Dr Mahathir dalam Bersatu.
Pada 30 Mei, selepas kebuntuan yang berlanjutan, Majlis Presiden Pakatan Harapan membuat keputusan untuk mempertimbangkan dua pilihan:
Pilihan Pertama – Datuk Seri Anwar Ibrahim sebagai Perdana Menteri dan Datuk Seri Mukhriz Mahathir sebagai Timbalan Perdana Menteri;
Pilihan Kedua – Tun Dr Mahathir Mohamad sebagai Perdana Menteri dan Datuk Seri Anwar Ibrahim sebagai Timbalan Perdana Menteri, dengan peralihan kuasa dalam tempoh 6 bulan.
Beberapa sesi rundingan dijalankan sehingga PKR secara rasminya menolak pilihan kedua pada 19 Jun.
Dengan tujuan untuk mencari jalan keluar, pimpinan AMANAH, DAP dan Warisan serta kumpulan Tun Dr Mahathir mengadakan mesyuarat tidak rasmi bagi mencari pilihan-pilihan lain pada 25 Jun di Rumah Tetamu Sabah, Kuala Lumpur.
Tun Dr Mahathir telah menerangkan dalam mesyuarat tersebut bahawa beliau tidak berniat menjadi Perdana Menteri untuk kali ketiga. Beliau menawarkan diri sebagai calon Perdana Menteri hanya untuk membantu menewaskan kerajaan Perikatan Nasional yang tidak mempunyai mandat rakyat dan memulihkan kembali mandat PRU 2018.
Dalam konteks ini, Lim Guan Eng telah mencadangkan, dengan sokongan Mohamad Sabu, supaya Datuk Seri Shafie Apdal dijadikan calon ketiga untuk membantu meleraikan kebuntuan antara Tun Dr Mahathir dan Datuk Seri Anwar.
Tun Dr Mahathir dengan senang hati bersetuju terhadap cadangan menjadikan Shafie calon Perdana Menteri dalam masa dua minit sahaja selepas ia diajukan oleh AMANAH dan DAP. Tun Dr Mahathir menegaskan bahawa ia bukan soal sama ada beliau kembali menjadi Perdana Menteri, tetapi soal menyelamatkan negara dan memulihkan mandat rakyat.
Selain mengurangkan rasa tidak senang PKR terhadap Tun Dr Mahathir, Datuk Seri Shafie akan menjadi pilihan bersejarah sebagai pemimpin pertama dari Sabah atau Sarawak yang dicadangkan sebagai Perdana Menteri.
Pemimpin AMANAH dan DAP yang menghadiri mesyuarat tidak rasmi itu, kemudiannya memaklumkan Tun Dr Mahathir dan mereka yang lain bahawa pilihan baharu Shafie ini perlu dibawa kembali untuk perbincangan bersama pimpinan parti masing-masing dan kemudian dibincangkan oleh Majlis Presiden Pakatan Harapan.
Kami menegaskan bahawa bilangan 109 Ahli Parlimen perlu menjadi asas untuk memulihkan kerajaan; bukan perkumpulan setakat 91 Ahli Parlimen tanpa Warisan dan kumpulan Tun dalam Bersatu, atau hanya 71 Ahli Parlimen tanpa PKR. AMANAH dan DAP berkongsi perasaan kecewa dalam kalangan rakyat Malaysia bahawa walaupun dengan 109 kerusi di Parlimen menentang PN walaupun ditawarkan jawatan menteri dan GLC, kita masih gagal menuntut semula mandat rakyat.
Kami tidak bersetuju dengan idea bahawa Pakatan Harapan boleh berunding dengan sesiapa sahaja dengan berbekalkan 91 kerusi, dengan mengesampingkan kumpulan Tun Dr Mahathir dan Warisan. Kami juga tidak bersetuju dengan idea bahawa perubahan boleh berlaku dengan hanya 71 Ahli Parlimen, tanpa penglibatan 38 Ahli Parlimen PKR.
Kami berpendapat bahawa sama ada Anwar atau Shafie, dengan berbekalkan 109 Ahli Parlimen, sesiapa yang berjaya mendapat angka untuk mencukupkan angka 112 Ahli Parlimen, wajar diberi peluang mengetuai kerajaan gabungan itu nanti sebagai Perdana Menteri.
Ada yang menyebut bahawa memandangkan pembangkang tidak dapat menyelesaikan persoalan calon Perdana Menteri, kita patut terus kekal sebagai pembangkang dan menunggu pilihan raya seterusnya. Kami tidak berpendapat begitu. Sebarang formula untuk menang dalam PRU seterusnya secara sendirian sebagai Pakatan Harapan atau tanpa Pakatan Harapan adalah formula yang sukar. Hanya Pakatan Harapan Plus yang melibatkan Pakatan Harapan, Warisan dan kumpulan Tun merupakan kombinasi boleh menang dalam PRU akan datang. Kekuatan bersama ini mesti menjadi premis asas, bukannya perkumpulan pembangkang yang berpecah-belah dan lemah.
Malahan, pilihan untuk berputus asa daripada menuntut semula kuasa kerajaan bukan sahaja tidak bertanggungjawab, bahkan merupakan pengkhianatan terhadap pilihan rakyat pada 9 Mei 2018. Dengan tidak mencuba untuk menuntut kembali mandat itu secepat mungkin, kita hanya mengabsahkan Langkah Sheraton, sebuah kerajaan tanpa mandat, kesemua dasar-dasarnya yang tidak demokratik dan paling penting sekali, ketiadaan iltizam politik untuk membanteras rasuah dan memupuk ketelusan dalam urus tadbir. Ini tidak boleh dibiarkan berlaku.
Jalan ke depan ialah dengan memberikan peluang pertama kepada Datuk Seri Anwar dan sekiranya beliau gagal, Datuk Seri Shafie wajar diberikan peluang yang serupa; kedua-duanya dengan berasaskan sokongan kukuh 109 orang Ahli Parlimen.
Pada masa yang sama, 109 orang Ahli Parlimen dan kelima-lima parti Pakatan Harapan Plus iaitu AMANAH, DAP, PKR, Warisan dan kem Tun Dr. Mahathir dalam Bersatu harus memastikan hubungan kerjasama yang erat untuk memainkan peranan sebagai blok pembangkang yang berkesan dan bersatu untuk:
•Membina harapan dalam detik yang sukar ketika krisis politik, ekonomi, dan Covid-19;
•Membina keyakinan dan perpaduan nasional rakyat Malaysia ketika berhadapan sentimen perpecahan Perikatan Nasional;
•Mendedahkan salah guna kuasa dan skandal seperti 1MDB dan menjuarai tadbir urus yang berintegriti;
•Memperkukuhkan keselamatan ekonomi dan solidariti ekonomi bersama rakyat Malaysia menghadapi krisis ekonomi paling getir dalam beberapa generasi, yang dicetuskan oleh Covid-19;
•Menawarkan cadangan dan dasar alternatif bertunjungkan pengalaman, kepakaran dan kebolehan yang diperolehi Pakatan Harapan semasa menerajui tampuk pemerintahan.
Mohamad Sabu
Presiden,
Parti Amanah Negara (AMANAH)
Lim Guan Eng
Setiausaha Agung,
Parti Tindakan Demokratik (DAP)

0

0

votes
Article Rating
Kongsikan artikel ini


APA KEPUTUSAN POLITIK BESAR BAKAL UMNO LAKUKAN SUSULAN HUKUMAN TERHADAP NAJIB?

Sebaik keputusan bersalah dijatuhkan terhadap Najib Razak dalam kes salah guna kuasa, pecah amanah dan penggubahan wang haram melibatkan dana SRC International, Presiden UMNO, Ahmad Zahid Hamidi menegaskan, suatu keputusan politik yang besar akan dibuat oleh parti lanjutan daripadanya.
“Saya amat simpati dan berasa sedih bukan saja sebagai seorang Presiden UMNO, namun yang paling penting, beliau adalah sahabat saya.
“Tapi ini bukan penghujung dunia, proses masih berjalan, namun tentunya kita akan mengambil satu keputusan politik yang agak besar hasil keputusan mahkamah hari ini.
“Tentunya ada sesuatu yang akan dilakukan UMNO dan tunggu keputusannya yang akan kami bincangkan nanti,” katanya lagi.
Zahid seterusnya meminta ahli parti agar bersukap terbuka terhadap keputusan yang diputuskan oleh parti berhubung perkembangan kes Najib ini.
Begitu pun, beliau meminta ahli parti agar “berlapang dada” terhadap keputusan mahkamah kerana percaya masih ada ruang untuk Najib mendapatkan keadilan melalui proses perundangan negara.
“Saya yakin Najib seorang yang cekal dan tabah,” tambahnya lagi.
Apa agaknya keputusan politik besar yang akan diambil UMNO susulan hukuman terhadap Najib ini?
Jika kita masih ingat, dalam sebuah rakaman audio yang dibocorkan oleh Lokman Noor Adam, Zahid Hamidi pernah menyebut bahawa usaha UMNO mahu menjadi kerajaan semula dengan menyokong Tun Mahathir Mohamad, antaranya adalah untuk menyelamatkan kedudukan Najib.
Tetapi, sekarang dengan Najib akhirnya dijatuhkan hukuman penjara selama 12 tahun dan denda RM210 juta, apa yang UMNO mahu lakukan walaupun mereka sudah merupakan sebahagian daripada kerajaan?
Apakah UMNO menyesal berada dalam kerajaan?
Apakah dengan ini UMNO akan menarik diri daripada kerajaan PN dan menumbangkan Muhyiddin Yassin dengan tujuan agar PRU semula dapat diadakan?
Adakah dengan hukuman terhadap Najib ini membuatkan Zahid Hamidi juga berasakan masa depan politiknya bersama beberapa lagi pemimpin UMNO yang turut didakwa di mahkamah akan turut menjadi gelap?
Jika benar UMNO akan membuat keputusan demikian, apakah semua Ahli Parlimen UMNO akan akur atau sebahagian mereka akan menolaknya lantarannya sudah sedap dengan nikmat jawatan dalam kerajaan yang dinikmati sekarang?
Bagaimana jika ramai tidak setuju, sebaliknya merasakan lebih wajar UMNO terus berada dalam kerajaan dan menyokong kepimpinan Muhyiddin sehingga PRU akan datang?
(Shahbudindotcom 28/07/2020)

0

0

votes
Article Rating
Kongsikan artikel ini


DAHSYATNYA…SALAM PERKENALAN SAJA RM6 JUTA!!

Berikut adalah antara keterangan seorang saksi semalam dalam perbicaraan bekas Timbalan Perdana Menteri, Ahmad Zahid Hamidi sebagaimana dilaporkan oleh portal Malaysiakini.
Zahid Hamidi berhadapan dengan 47 pertuduhan, 12 daripadanya membabitkan pecah amanah melibatkan dana Yayasan Akalbudi, lapan tuduhan rasuah dan 27 lagi melibatkan pertuduhan pengubahan wang haram.
Perbicaraan diadakan hadapan Hakim Collin Lawrence Sequerah.
=====================================
Seorang saksi mengaku sanggup meminjam wang daripada rakan-rakannya untuk memberikan wang sumbangan berjumlah RM6.6 juta kepada Yayasan Akalbudi bagi mendapatkan ‘projek’.
Menurut bekas pengarah Kiosk Solution Sdn Bhd dan MTM Network Sdn Bhd, Ng Hong Sing, 56 tahun dia telah diperkenalkan kepada individu bernama “Datuk Ruzi” oleh seorang kawannya, yang menurut Ng merupakan “orang kuat di Bagan Datuk”.
Katanya, antara sebab dia mahu berkenalan dengan Ruzi adalah kerana Ruzi juga merupakan “orang kuat” kepada Ahmad Zahid Hamidi.
Ng berkata pemberian sumbangan itu juga sebagai ‘perkenalan’ antara dirinya dengan bekas timbalan perdana menteri itu.
Pada sekitar Januari 2016, Ruzi menawarkan untuk memperkenalkannya kepada Ahmad Zahid, namun memaklumkan dia harus memberikan sumbangan kepada Yayasan Akalbudi “bagi tujuan mendapatkan kerja”, sebelum membawanya berjumpa Ahmad Zahid seminggu kemudian.
“Mula-mula, saya kata (sumbangan) RM1 juta, dia (Ruzi) cakap terlalu sedikit. (Dia tanya) paling banyak berapa kamu boleh (bagi), saya kira-kira saya boleh buat RM3 juta, tapi dengan bayaran asing-asinglah, bukan sekali,” katanya ketika disoal oleh timbalan pendakwa raya Harris Ong Mohd Jeffery Ong.
Dalam pertemuan dengan Ahmad Zahid di rumahnya, Ng berkata, Ahmad Zahid mengucapkan terima kasih kepadaya kerana sudi memberi sumbangan kepada Yayasan Akalbudi.
“Saya juga ada memberitahu kepada tertuduh jika dapat memberikan peluang pelaburan kepada saya kerana syarikat saya mempunyai pengalaman luas dalam bidang IT.
Tertuduh juga ada memberitahu kepada saya bahawa urusan selebihnya, saya boleh berhubung dengan Datuk Ruzi.
“Pertemuan tersebut telah berlaku dalam lebih kurang lima hingga enam minit,” katanya lagi.
Bagaimanapun, ketika dalam perjalanan pulang, kata Ng, Ruzi memberitahu kepadanya, “jika saya menyumbang lebih kepada Yayasan Akalbudi, saya akan mendapat projek yang lebih besar”.
Dia kemudiannya bersetuju menyumbang sebanyak RM6 juta kepada yayasan berkenaan.
“Dia (Ruzi) cakap tolonglah, sebab yayasan pun duit tak cukup. Saya fikir-fikir, saya boleh pinjam duit sama kawan-kawan. Lepas kira-kira, itu yang maksimumlah”.
Bagaimanapun, dia mengaku, meskipun setelah menyumbang sehingga RM6.6 juta, dia tidak mendapat apa-apa projek seperti diharapkan.

0

0

votes
Article Rating
Kongsikan artikel ini


KEPUTUSAN KES NAJIB BUKTI KEBEJATAN UMNO-BN

Penerangan KEADILAN menyambut baik keputusan mahkamah yang mensabitkan salah terhadap DS Najib dalam 7 pertuduhan yang dihadapinya dalam kes penyelewengan dana SRC berjumlah RM42 juta.
Ini sebenarnya jumlah kecil daripada banyak lagi kes melibatkan DS Najib terutamanya 1MDB yang telah mula dibangkitkan oleh KEADILAN, khususnya DS Anwar Ibrahim sejak tahun 2011 lagi di Dewan Rakyat, Parlimen Malaysia.
Keputusan hari ini juga dicapai melalui kebebasan sistem kehakiman, prinsip yang diperjuang dan menjadi sebahagian asas penubuhan KEADILAN. Kita akan terus berjuang memastikan reformasi institusi dilaksanakan dan dipertahankan serta terus menambah baik persekitaran demokratik seiring dengan tata kelola kerajaan yang baik.
Penerangan KEADILAN, bersama rakan-rakan di blok pembangkang percaya rakyat kini sudah tidak boleh dimomokkan dengan pelbagai ancaman dan fitnah. Kami akan terus bersama dan berikhtiar mengembalikan mandat rakyat untuk membolehkan reformasi menyeluruh dilaksanakan di segenap peringkat.
Kami yakin rakyat mahukan reformasi dan akan terus menyokong pemimpin dan parti yang komited dengan agenda ini.
YB DATUK SERI SHAMSUL ISKANDAR MOHD AKIN
Ketua Penerangan
Parti KEADILAN Rakyat
28 Julai 2020.

0

0

votes
Article Rating
Kongsikan artikel ini


KEPUTUSAN KES SRC INTERNASIONAL KEMENANGAN BUAT RAKYAT

Majlis Presiden Pakatan Harapan mengambil maklum keputusan Mahkamah Tinggi Kuala Lumpur yang telah mendapati Dato’ Sri Najib Razak bersalah atas tujuh pertuduhan pecah amanah, salah guna kedudukan dan pengubahan wang haram melibatkan dana RM42 juta milik SRC International Sdn Bhd.
Keputusan ini adalah satu kemenangan besar buat rakyat Malaysia. Proses pengadilan ini pasti tidak akan bermula sekiranya rakyat tidak bangkit untuk memberi kemenangan kepada Pakatan Harapan dan mengalahkan Barisan Nasional pada PRU14. Malah bila disoroti sejarah isu ini, masalah urus tadbir 1MDB dibangkitkan kali pertama di Parlimen oleh YB DS Anwar Ibrahim pada 2011.
Majlis Presiden merakamkan ucapan terima kasih kepada semua pihak yang terlibat di dalam proses ini, termasuk mantan Peguam Negara yang telah memulakan proses perundangan ini.
Majlis Presiden menjemput seluruh rakyat Malaysia untuk meneliti dan menelurusi penghakiman yang telah dibuat hari ini.
Majlis Presiden berpendirian bahawa reformasi institusi menyeluruh perlu dilaksana untuk memastikan iklim politik yang memungkinkan kebobrokan dan kerosakan besar yang berlaku pada zaman pentadbiran Barisan Nasional tidak berulang lagi. Ini hanya boleh dilakukan dengan pengembalian mandat rakyat ke tempatnya.
YB DS Anwar Ibrahim
Parti Keadilan Rakyat
(KEADILAN)
YB Hj Mohamad Sabu
Parti Amanah Negara
(AMANAH)
YB Lim Guan Eng
Parti Tindakan Demokratik (DAP)
28 Julai 2020.

0

0

votes
Article Rating
Kongsikan artikel ini


NAJIB BERSALAH, MELAYU BERSATULAH

Pepatah ada mengatakan ‘biar lambat asal jangan tak sampai langsung’ begitulah kes 1MDB telah mula didedahkan oleh Pakatan Rakyat dan PH kemudiannya sejak 2011 di parlimen.
Transaksi meragukan dan penipuan terbesar merompak harta negara dirancang begitu rupa sehingga nama pemimpin no 1 Malaysia mula dikenali sebagai pemimpin kleptokrat.
Reaksi kepada penghakiman bersalah Najib Tun Razak agak menarik. Ramai orang Melayu dari parti Umno dan Pas dilihat hadir walaupun pertuduhan ke atas Najib melibatkan jenayah terbesar seorang kleptokrat dari pemimpin Melayu dan dari parti Melayu terbesar di dunia.
Dari awal pertuduhan ke atas pemimpin Melayu itu, saya melihat sangat sukar terlepas dari peruntukan perundangan yang ada kerana ia melibatkan penggubahan wang haram dan pecah amanah.
Tahap pembuktian terletak pada beban OKT kerana ia melibatkan duit yang jelas dimasukkan dalam akaun OKT.
Bertahun ketika ahli parlimen pembangkang membawa isu 1MDB dan rangkaian rumitnya dari anak syarikat SRC dan sarang antarbangsa lain, kami dari pembangkang ketika itu dikatakan memfitnah dan berbohong.
Isu pendedahan kami dijawab dengan bahasa perkauman, Kami ketika itu dikatakan anti Melayu, Liberal dan talibarut Amerika dan tidak setia pada negara.
Kempen terancang dan dibiyai kerajaan waktu itu menuduh kami anti Islam penganut Islam liberal dan tunduk pada orang kafir. Saya dikatakan Khadam DAP dan penganut Islam Liberal!
Melayu tertipu dengan skim licik ini supaya orang Melayu/Islam asyik sibuk tuduh menuduh sesama mereka pada masa mereka sudahpun mencuri duit negara dan Jho Low menunggang pemimpin Melayu bermewah dengan duit curi ini! Melayu tertipu lagi…
Hari ini terbuktilah siapa yang mengkhianati aset negara dan memalukan maruah orang Melayu?
Bukankah orang Melayu sendiri yang dimalukan dengan rompakan terbesar harta negara abad ini?
Kenapa orang Melayu masih perlu berbalah tentang kesalahan merompak harta negara yang cukup jelas ini?
Apabila saya memikirkan bagaimana seluruh aparatus kerajaan digunakan untuk menutup isu ini, saya yakin seluruh kerajaan BN/UMNO bersubahat dengan Najib.
Peguam Negara, Media kerajaan, parti UMNO dan cybertrooper UMNO. Selain itu parti Islam PAS turut memberi ‘nyawa’ penafian kepada Najib sampailah selepas penghakiman bersalah dikeluarkan.
Bayangkan, parti Umno dan Pas bercakap tentang perpaduan Melayu, bersatu atas nama perompak harta negara?
Apa pun, Alhamdulillah..disebalik sentimen Melayu dan agama yang digunakan untuk mengalih rakyat kepada perompakan ini, tidak semua orang Islam dan Melayu terpesong dengan pembohongan ini.
Orang Melayu ada maruah dan harga diri dipandu dengan Islam yang menentang keras pemimpin yang jahat merompak harta rakyat.
Sebab itu orang Melayu memberi mandat kepada Pakatan Harapan untuk menebus maruah yang dicabuli ini walaupun hanya sekitar 30% yang bersolidariti dalam undi menentang kleptokrat Melayu.
Saya mengajak supaya semua orang Melayu bersatu demi satu penghormatan kepada tahap kemuliaan akhlaq yang diajar oleh Islam.
Siapa kata Melayu berpecah?
Saya yakin perpaduan orang Melayu lebih kuat hari ini dengan pensabitan Najib, dengan syarat jika kita semua bersetuju dan bersatu hati melawan rasuah, melawan pemimpin yang merompak harta rakyat dan melawan penungang agama yang semakin berleluasa.
BERSATULAH!
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
29hb July 2020.

0

0

votes
Article Rating
Kongsikan artikel ini


ZAHID HAMIDI JANGAN SEKADAR BERANI ACAH-ACAH SAJA!!

Semalam, sebaik Najib Razak diputuskan bersalah oleh mahkamah, Presiden UMNO, Ahmad Zahid Hamidi berkata, parti itu akan membuat suatu keputusan politik yang besar berikutan hukuman tersebut.
Antara lain beliau berkata, “ini bukan penghujung dunia, proses masih berjalan, namun tentunya kita akan mengambil satu keputusan politik hasil keputusan hari ini”.
Hari ini pula, melalui laman FBnya, sambil memaparkan gambarnya beriktikaf di dalam masjid, Zahid Hamidi mengungkit tentang kejujuran dan keikhlasan dalam sebuah perkongsian kuasa.
Apa yang ditulisnya adalah seperti berikut:-
“Untuk berkongsi hidup, apatah lagi berkongsi kuasa, keikhlasan dan kejujuran merupakan prinsip utama perkongsian.
“Apabila keikhlasan dan kejujuran diketepikan, sebarang perkongsian harus dinilai semula.”
Apakah maksud kata-kata Zahid Hamidi kali ini?
Apakah dengan Najib didapati bersalah oleh mahkamah semalam, Zahid Hamidi merasakan Muhyiddin Yassin tidak jujur dalam perkongsian kuasa terhadap UMNO?
Apakah beliau sebenarnya mahu Muhyiddin campurtangan dalam urusan mahkamah dengan membebaskan Najib dan semua pemimpin UMNO lain yang kesnya sedang dibicarakan, termasuk dirinya sendiri?
Itukah maksud kejujuran dan keikhlasan dalam berkongsi kuasa yang diingini oleh Zahid Hamidi?
Tetapi, jika benar perkongsian kuasa dengan Muhyiddin mahu dinilai semula, janganlah asyik bercakap dan berceloteh di FB saja?
Kalau sudah rasa dikhianati, selaku Presiden UMNO, Zahid Hamidi seharusnya terus saja lakukan apa yang sepatutnya.
Apa tunggu-tunggu lagi?
Tak perlu bising-bising, bertindak diam-diam lagi baik…habis cerita!!
Jangan hanya berani acah-acah saja, takut nanti sampai ke sudah tiada apa-apa akhirnya
. (Shahbudindotcom 29/07/2020)

0

0

votes
Article Rating
Kongsikan artikel ini


KALAU SETAKAT UMNO TAK MASUK PN, TAPI MASIH KEKAL DALAM KERAJAAN, IA BUKAN KEPUTUSAN BESAR

Sebagai memenuhi janjinya dua hari lalu yang UMNO akan membuat “keputusan politik besar” susulan hukuman penjara 12 tahun dan denda RM210 juta yang diterima Najib Razak, Presiden UMNO Ahmad Zahid Hamidi hari ini mengeluarkan kenyataan media berhubung perkara tersebut.
Dalam kenyataan media itu, dua perkara yang dikira besar dapat disimpulkan:-
Pertama, UMNO tidak akan menyertai PN, sebaliknya akan terus memperkukuhkan MN bersama-sama dengan Pas.
Kedua, kemasukan Bersatu ke dalam MN akan diperhalusi terlebih dahulu sebelum diluluskan.
Kenyataan media penuh Zahid Hamidi berkaitan dengannya adalah seperti di bawah ini.
~~~~~~~~~~~~~~~~~~~~~~~~~~~~~~~~~~~
KENYATAAN MEDIA
Ahmad Zahid Hamidi
Presiden UMNO
30 hb Julai, 2020
1. UMNO membuat keputusan untuk tidak menyertai Perikatan Nasional, sebaliknya akan memperkasakan Muafakat Nasional (MN) bersama-sama dengan PAS dan komponen Barisan Nasional (BN).
2. Sokongan kepada Kerajaan Perikatan Nasional hanya berlandaskan sokongan Ahli-ahli Parlimen UMNO & BN serta ADUN-ADUN dalam pembentukan Kerajaan Pusat dan di beberapa negeri tertentu.
3. YAB Tan Sri Muhyiddin Yassin dalam pertemuan dengan Ahli-ahli Parlimen BN tengah hari semalam di bangunan Parlimen telah menyatakan hasrat PPBM (Bersatu) untuk menyertai MN.
4. Hasrat PPBM ini akan diperbincangkan dengan pihak PAS untuk diperhalusi.
5. Jawatankuasa Induk MN sebelum ini telah memutuskan untuk UMNO dan PAS memberi keutamaan bagi memperkukuhkan MN.
6. Saya akan menyerahkan kepada JK Induk MN untuk mempertimbangkan hasrat PPBM sekiranya berkemampuan untuk memperkukuhkan lagi MN demi kepentingan rakyat dan negara.
~~~~~~~~~~~~~~~~~~~~~~~~~~~~~~~~~~~
Adakah pengumuman Zahid Hamidi ini boleh dianggap suatu keputusan politik yang besar?
Jika diteliti, pengumuman Zahid Hamidi ini bukan saja tiada yang besar, malah tidak bermakna apa-apa sekali pun.
Pengumuman beliau bahawa UMNO tidak akan menyertai PN dan hanya akan memperkasa MN tiada makna apa-apa sebenarnya kerana PN belum ditubuh atau didaftarkan lagi sebagai sebuah gabungan politik yang sah.
Dengan itu, tidak berbangkit sama sekali sama ada UMNO menyertai PN atau tidak.
Lainlah jika PN itu sudah didaftarkan dan dengan UMNO tidak menyertainya, PN sebagai kerajaan boleh tumbang disebabkan keputusan itu.
Kedudukan PN sebagai kerajaan memang tidak berdaftar dan ia sudah pun diketahui umum, cuma sebagaimana disebut Zahid Hamidi sendiri, terbentuknya kerajaan PN adalah melalui sokongan Ahli-Ahli Parlimen UMNO dan BN semata-mata.
Dalam hal ini, walaupun tidak menyertai PN, tetapi sokongan UMNO dan BN terhadap kerajaan serta Muhyiddin Yassin tetap diteruskan juga.
Jadi, apa bezanya?
Kenapa sementara tidak menyertai PN, tetapi UMNO masih mahu berada dalam kerajaan PN yang tidak berdaftar itu?
Tidakkah pelik bunyinya?
Bukankah lebih jantan dan terpuji jika Zahid Hamidi terus saja mengumumkan, selain tidak menyertai PN, UMNO dan BN juga menarik balik sokongan terhadap PN?
Jika itu yang dilakukan, barulah terlibat ia suatu keputusan politik yang benar-benar besar serta mengejutkan yang memungkinkan Parlimen turut terbubar.
Sekaligus, barulah juga ternampak ia suatu pembelaan yang meyakinkan terhadap Najib yang sudah dijatuhkan hukuman denda dan penjara.
Begitu juga dengan pengumuman bahawa penyertaan Bersatu ke dalam MN akan diperhalusi terlebih dahulu sebelum dapat diluluskan, ia juga tidak boleh dikira suatu keputusan politik yang besar.
Pengumuman ini hanya menampakkan suatu prosedur biasa yang mesti dilalui oleh Bersatu sebagai anggota yang baru mahu menyertai MN.
Cuma, barangkali dengan pemakluman itu Zahid Hamidi mahu memberitahu Bersatu bahawa jika permohonan Bersatu menyertai MN diluluskan, mereka adalah anggota baru dan mesti hormat serta ada rasa terhutang budi kepada UMNO yang sedia memberi laluan serta dianggap mengetuai gabungan tersebut.
Tetapi, bagaimana jika Pas yang merupakan anggota MN yang lagi satu lebih bersungguh menyokong kemasukan Bersatu berbanding UMNO?
Mampukah UMNO menolaknya dan begitu besarkah kedudukan parti itu dalam MN?
Pokoknya, kalau setakat mengumumkan UMNO tidak menyertai PN, tetapi masih kekal bersama-sama berada dalam kerajaan serta pemakluman penyertaan Bersatu ke dalam MN akan diperhalusi terlebih dahulu, lebih baiklah tak payah buat apa-apa kenyataan media berkaitan dengannya.
Tiada apa-apa yang berbeza pun, malah Muhyiddin juga tidak rasa terancam sama sekali dengannya.
(Shahbudindotcom 30/07/2020)

0

0

votes
Article Rating
Kongsikan artikel ini


KENAPA HANYA SETELAH NAJIB DIHUKUM, BARU MUHYIDDIN NAK BAWA BERSATU SERTAI MN?

Menurut laporan, Bersatu akan bergabung bersama UMNO dan Pas dalam Muafakat Nasional (MN) bagi mengukuhkan lagi kerajaan Perikatan Nasional atau PN.
Keputusan itu dikatakan dicapai hasil pertemuan yang diadakan semalam antara Perdana Menteri merangkap Presiden Bersatu, Muhyiddin Yassin dengan Ahli-Ahli Parlimen UMNO dan Pas berikutan keputusan mahkamah menjatuhkan hukuman penjara 12 tahun dan denda RM210 juta terhadap Najib Razak, Selasa lalu.
Pertemuan dengan Muhyiddin itu dipercayai diadakan bagi mendapatkan pendirian berhubung kerjasama ketiga-tiga parti Melayu itu susulan hukuman yang diterima Najib.
Dalam pertemuan itu, Muhyiddin difahamkan telah memberi komitmen untuk terus bekerjasama dengan UMNO dan Pas bagi menghadapi PRU15 akan datang.
Malah, bagi tujuan memudahkan lagi pembahagian kerusi, Muhyiddin juga menyatakan yang Bersatu akan menyertai MN yang kini dianggotai UMNO dan Pas.
Dengan perkembangan terbaru ini, jika benar ia menjadi kenyataan, bermakna MN akan dianggotai tiga parti Melayu – UMNO, Pas dan Bersatu.
Persoalan utama yang timbul di sini, kenapa Muhyiddin menyuarakan hasrat Bersatu untuk menyertai MN hanya setelah Najib dijatuhkan hukuman bersalah oleh mahkamah?
Mengapa kira-kira lima bulan sebelum ini sejak terbentuknya kerajaan PN pada 1 Mac lalu, hasrat Bersatu mahu menyertai MN itu tidak pernah dibangkitkan?
Adakah ini bermakna Muhyiddin masih bimbang dengan pengaruh Najib dalam UMNO dan MN?
Oleh kerana Najib sudah disabitkan bersalah, meskipun hukuman ditangguhkan sementara kesnya dirayu ke Mahkamah Rayuan, jika PRU diadakan sekarang bermakna bekas Perdana Menteri itu tidak boleh menyertai pilihanraya.
Dalam keadaan tersebut, sementara Presiden UMNO, Zahid Hamidi sendiri sedang berdepan banyak perbicaraan di mahkamah, usaha Muhyiddin untuk meyakinkan MN agar terus menyokongnya sebagai Perdana Menteri sudah tentu menjadi lebih mudah.
Pas pula, sejak menjadi kerajaan ini nampaknya lebih condong untuk terus mengekalkan Muhyiddin kerana terlihat mahu terus menikmati habuan gaji elaun mewah dalam pentadbiran setiap bulan.
Di waktu yang sama, keadaan ini menunjukkan bukan saja Muhyiddin akhirnya akan mengetuai dan memimpin MN dengan mengenepikan UMNO, malah dalam keadaan yang cukup selesa untuk memastikan Bersatu memperolehi jumlah kerusi yang dikehendaki untuk ditandingi.
Setidak-tidaknya semua kerusi Parlimen yang dipegang Bersatu sekarang, termasuk dalam genggaman kem Hamzah Zainuddin dan Azmin Ali, akan terus ditandingi wakil parti itu.
Begitu pun, hal ini tentu saja tidak disenangi oleh akar umbi UMNO dan soal pembahagian kerusi bakal menjadi isu yang berpanjangan sehingga ke hari mengundi.
Perebutan kerusi yang akan berlarutan yang memungkinkan berlakunya sabotaj ketika pilihanraya itu nanti dengan sendirinya tidak memberi jaminan MN atau PN mampu kekal berkuasa lagi, meskipun setelah pembahagian kerusi berjaya dipersetujui.
Malah, jika rajuk ahli dan pemimpin UMNO tak mampu dibendung, kemasukan Bersatu ke dalam MN hanya akan memudahkan lagi kekalahan gabungan itu dalam PRU akan datang nanti.
(Shahbudindotcom 30/07/2020)

0

0

votes
Article Rating
Kongsikan artikel ini


MORATORIUM TAMBAHAN DIUMUM PM TAK DIJAMIN AUTOMATIK, RAMAI TAK DAPAT MANFAAT

Saya ambil maklum pengumuman Perdana Menteri berhubung pelanjutan terpilih moratorium bank selama 3 bulan.
Pelanjutan ini adalah bermaksud untuk memanfaatkan rakyat yang sedang kesempitan, terutamanya mereka yang telah kehilangan kerja dan punca pendapatan akibat Covid-19 dan PKP.
Kepada mereka yang gajinya terkesan, bank-bank akan menawarkan pengurangan dalam pembayaran pinjaman.
Langkah ini akan memberi kelegaan kepada lebih satu juta rakyat yang dijangka akan menganggur pada penghujung tahun ini.
Walaubagaimanapun, pada hemat saya ia adalah penyelesaian jangka pendek bagi satu masalah yang amat besar.
Saya menggesa kerajaan untuk segera memikir dan melaksana suatu kebijakan yang menyeluruh dalam mendepani masalah pengangguran yang semakin meruncing dan juga hal kemiskinan di negara ini.
Kita telah menggariskan bahawa hampir 20% dari tenaga kerja di Malaysia adalah bekerja sendiri.
Semasa PKP, kumpulan ini benar-benar terkesan dengan kehilangan sumber pendapatan dengan lebih 90% mengalami pengurangan mendadak dalam pendapatan, dan sekurang-kurangnya 50% kehilangan terus pendapatan.
Langkah yang diumumkan hari ini tidak memastikan manfaat akan diterima oleh yang bekerja sendiri dan di dalam sektor yang tidak rasmi, terutama yang miskin bandar dan yang di desa.
Moratorium tambahan dan kelonggaran dalam pembayaran pinjaman adalah bergantung pada permohonan dan kelulusan yang akan dilaksana oleh bank-bank.
Justeru apa yang diumumkan itu tidak akan dijamin secara automatik, dan bank pula akan menggunakan budi bicara mereka dalam menentukan siapa layak atau tidak layak untuk penangguhan pinjaman.
Saya mendesak kerajaan untuk bersikap telus dan penuh kebertanggungjawaban dalam memastikan agar manfaat dan langkah yang diumumkan itu benar-benar sampai pada yang mereka yang dalam kesesakan hidup dengan seberapa cekap yang mampu.
Kerajaan sebelum ini telah secara salah menggambarkan jumlah rangsangan fiskal yang disuntiknya ke dalam ekonomi dan bantuan langsung kepada rakyat Malaysia.
Saya kecewa dan bimbang dengan pengulangan dari fakta-fakta yang samar sementara tantangan sebenar yang merundung rakyat Malaysia tidak dapat ditangani dengan baik.
Lima bulan sudah berlalu tatkala wabak, namun kita juga mengharapkan kejujuran, ketelusan dan pendekatan yang menyeluruh dan bijaksana dalam menyelesaikan masalah-masalah ini.
Saya gesa kerajaan untuk memberi keutamaan dalam membangunkan penyelesaian yang tuntas kepada masalah pengangguran, kemiskinan dan jurang pendapatan yang melebar, mewujudkan program keselamatan sosial yang mampan bagi mendukung kumpulan masyarakat yang miskin sementara ekonomi untuk pulih, dan turut menyediakan lebih banyak bantuan kepada rakyat dan pengusaha-pengusaha PKS yang kini sedang bergelut dengan masalah kewangan ketika wabak.
ANWAR IBRAHIM
Pengerusi PH/Presiden PKR
30 Julai 2020.

0

0

votes
Article Rating
Kongsikan artikel ini